text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
røktarheim
September 23 , 2013So er lív aftur á síðuni her aftaná summarferiu og tað er gott, so kann mann fylgja við hvat skjer her í bygdini.
Hjartasuffið kemur her, hví skulu tit selja burturav røktarheiminum ? har er nøkur og tjúgu pláss og tey HAVA vit brúk fyri. ! Og í løtuni kunnu vit saktans manna heimið !!!! Tit mugu koma út við eini forkláring fyri hví tit absalut skulu selja burturav ? HUGSI TYKKUM NÙ VÆL UM !!!!!!!!!! Vestmenningar hava tikið tað tunga takið fyri at fáa hatta heimi, hini vildu ikki vera við og TAÐ er/var teirra valg. TIT mugu og eiga at hugsa um fólkið her, tað er okkara pengar tit umsita. Ein stúrin borgari sum hevði vanta meira av tykkum !!!!!! Tit kroysta eitt óliviligt skattaprosent yvir okkum og nú fáa vit tøkkini. Ikki løgið at fólk ikki flyta til bygdina. Skuffaður veljari.
Takk fyri áhugaverdan spurning.
Ja, nú er lív aftur komin á síðuna, vóni at borgarnir eru glaðir um hetta. Skuffandi er tað tó at lesa, at veljarin er skuffaður.
Vestmanna Kommuna hevur givið Kvívík eitt tilboð um at keypa røktarheimspláss fyri tað, tað hevur kosta okkum Vestmenningum at byggja heimið. Kommunan hevur als ikki bundið seg til at selja røktarheimspláss, men um kommunan er sinnað at selja, so verður prísurin tann sami sum fyri vestmenningar.
Rætt hevur tú, Kommunan kroysti skattaprosentið upp við 1%, ið var krav frá Fíggjarmálaráðnum, og hevur hetta kostað okkara íbúgvum nógv. Nógv fólk siga seg halda seg aftur at búseta seg í Vestmanna tí skattaprosentið er so høgt, men tíanbetur hava vit havt eina tilgongd av íbúgvum í Vestmanna í 2013 uml. 20 fólk, og er tað at gleðast yvir.
Í eini kanning fyri fáum árum síðani vísti Landið á, at Vestmanna hevði brúk fyri 12 búplássum á einum røktarheimi, men hetta er nógv broytt. Nýggjastu tølini frá Heiminum á Grønanesi vísa, at 18 vestmenningar búgva á Heiminum í løtuni. Væntandi fer hetta tal at hækka í framtíðini, tá ið menniskjan gert eldri og eldri.
Vestmanna Kommuna kemur eftir ætlan niður um eina álíkning í des/jan 2014/2015, og lovaði táverandi bygdarráð at lækka kommunuskattaprocentið, tá Kommunan varð komin niðurum eina álíkning. Vónandi hevur nýggja bygdarráð somu tankar, so vit kunna fáa meira rásarúm um eitt gott ár.
Vónandi svarar hetta upp á tygara spurning, men um so er, at tygum hava fleiri spurningar hesum viðvíkjandi, eru tygum altíð vælkomin á Kommunuskrivstovuna til eitt nærri prát.
Uppi í Vestri
September 19 , 2013Her eru nakrir spurningar til VK.
Tá vit her uppi keyptu grundstykki frá kommununi, var lova at fríðøki bleiv gjørt, men enn er einki skett. Eisini bleiv sagt at gøtur skuldu gerast millun vegirnar, og ein sunnan fyri J S Hórðará, men í staðin handaði kommunan tann partin til eigarnar av grannagrundstykkunum, Hví er einki fríðøki og gøtir komnar.
Sum øll síggja, liggur hesin komunali býlingurin, á sama støði sum Miðalsbrekka sá út tá hon var gjørd í 80´unum, og sær tað sama út enn, og tað er sum eitt grótbrot. Gøtuljósini, tey sum lýsa, eru so veik at bølamyrkt er ímillum tey, hví eru ikki veruligir lyktapelar settir upp. Ongar eru gongubreytirnar heldur, og á niðara vegi er so høgt niður á grundstykkini, at dettur eitt barn ella ein vaksin har, kemur tað til stóran skaða, og í versta fall tað i verri er. Eitt sindur ringt hjá VK at hava á samvitskuni vildi eg hildið. Tað sum eg vil við hesum er, um eg kann fáa at vita hví hesin kommunali býlingurin er niðurprioteraður? Fx Fjallsvegur, sum einans eru privat útstýkking, hevur fingið í posa og sekk. Flottar gongubreytir við veruligum gøtuljósum, bilverju og vegjaðarar, sum eru lagaðir úr grótið. Veit at tit fara at svara, at hettar er framtíðar innkoyringin til ovara part av bygdini. Men tit vita eins væl og eg, at restin ikki verur gjørd næstu 20 árini. So hví ikki invistera har tað virkuliga treingir til. Ella var tað bara valagn?? Í mínum eygum kann tað vera tann einasta forkláringin. Vóni at vit her uppi fáa nøkur fornuftig svar, t´vit standa sera spyrjandi, hví vit skullu vera gloymd her uppi.
Ps: Gangi út frá at hetta brævi kemur á hendan teigin, ella verður taø prenta í bløðini. Ikki taka tað sum eina hóttan, vit vilja bara hava svar.
Takk fyri spurningin.
Hann verður lagdur fyri Teknisku nevnd til viðgerðar.
Tekniska Nevnd viðgjørdi spurningin á fundi 18. september 2013.
Nevndin samtykti at vísa á, at undanfarið bygdarráð - fyri at gera útstykkingina so bíliga, sum gjørligt, og harvið grundstykkini so bílig, sum gjørligt - samtykti at taka ymist burtur úr projektinum, eitt nú fortovskantar og asfaltlag.
Økini, sum vóru løgd av til gøtur, eru seld grundstykkjaeigarunum, tí at mett varð, at onkur av gøtunum ikki kundi gerast, og onkur varð ikki mett neyðug. Framyvir verður gøtan innanfyri útstykkingina gjørd liðug, og eisini er ætlanin at gera gøtu uttanfyri útstykkingina.
Grønt øki er lagt av ímillum matr. nr. 310n og 310m. Har er ætlanin at gera spælipláss.
At tað er høgt niður á grundstykkini niðanfyri ein veg, er ikki óvanligt. Vanliga er tað eigarin av grundstykkinum, sum ger garð um stykkið og harvið eisini ger tað tryggari.
Barnaansingarstovnar
September 12 , 2013Hey! Eg eri ein sera væl nøgdur borgari í Vestmanna kommunu, og eg havi alla viðring fyri teim sparingum, ið hava verið framdar í kommununi í ár. Eg undrist tó á, at tað eru tvær leiðslur á barnaansingarøkinum? Hví er hetta so? Nakrar krónur kundu verið spardar á hesum økinum, um bert ein leiðsla var! Eisini tykist undarligt, at báðir ansingarstovnarnir lata upp hesa vikuna, tá bert fá børn byrja aftur longu nú. Kundi hetta ikki verið betur fyriskipað? Um ein leiðsla var, so lat nokk bert tann eini stovnurin upp, tá so fá børn hava fyri neyðuni ansing. Hetta somuleiðis aðrar tíðir á árinum, tá nógv børn eru heima, td. um páskirnar, jólini og heystfrítíðina. Havi annars havt børn á báðum stovnum, og undrist eg á, at sokallaði útibarnagarðurin er so nógv broyttur. Fyri nøkrum árum síðan var ongin ivi um, at børnini gingu í útibarnagarð, hetta ivist eg í sum nú er. Heilsan ein væl nøgdur borgari
Vestmanna Kommuna arbeiðir í løtuni fyri at geva okkara borgarum eina so góða og bíliga tænastu sum gjørligt. Hetta er heilt víst ein áhugaverdur spurningur.
Kommunulæknin
September 12 , 2013Eg sá onkunstaðni, at Heilsumálaráðið søkir eftir kommunulækna, at seta í starv í Vestmanna 1. januar 2014.
Vit hava ein frálíkan kommunulækna í Vestmanna. Tí er at vóna, at hon heldur fram. Spurningurin er bert, um nakar lækni fæst at støðast, tá ið hølisviðurskiftini eru so vánalig.
Tí má eg spyrja, um nøkur útlit eru fyri, at kommunulæknin fær betri umstøður at virka undir.
læknahølið
September 12 , 2013Eg havi hoyrt okkurt um, at kommunan møguliga, fer undir at byggja læknaviðtaluhølið v.m. omanfyri gamlaskúla. Er nakað um tosið, ella er hetta bert slatur?
Sí svarið niðanfyri til spurningin "Viðv. bygging í skúlabønum", sum var lagdur út tann 12. september 2013.
Skjóting
September 12 , 2013Lat nú skjúttarnar úti á berg fáa frið.
Búgvi sjálvur rættuliga tætt at skjótibreytini, og tað órógvar als ikki. Skotini ljóða ikki harðari enn tá ein knipsar við fingrunum, sjálvt um lotið liggur inn í bygdina.
So hasir hundarnir hava nokk meir ampa av egaranum enn av skjótingini.
Um tað so er mikumorgun at teir skjóta, so larma hamarsløgini frá teimum sum smíða húsini hjá JSA, nógv meira.
So folkens, takið tykkum saman og ikke bert grenja fyri at grenja.
Skjótibreytin
September 12 , 2013Eg fari hervið at heita á fólk, sum hava onkrar spurningar ella okkurt annað uppá hjarta, um at møta upp úti á skjótibreytini týsdagin 17.09.2013 kl. 19.00.
Um ongin møtur, meti eg Leif Klein formaður, at tað sum verður skriva á hesi síðuni um skjótibreytina, ikki kan takast seriøst.
Vinarliga Leif Klein.
Skjótibreytin
September 12 , 2013Eg má so siga at eg kenni einki til hetta at skotið verur eftur kl.22.00 og helst hesa tíðina.. eg meini so við tá klokkan er farin av 21 so kann man næstan ikki skjóta meir tíð tað er so myrkt! og í summar hava vit ansa so væl eftur at vera lidnir at skjóta aren kl.22 at vit oftani hava droppa tí systu runduna tíð at vit hava ikki veri vísir í um vit klára at gerða hana lidna aren kl.22 og/ella tíð tað var for myrkt!
tað einasta sum eg kann koma framm til er tað, at onkur klokka gongur for skjótt ella at viðkomandi hevður hugt eftur einum action filmi og gloymt at sløkt hann. tíð í tær 6 vikurnar eg var heima var tað ikki eitt kvøld har vit skutu aftána klokka 22 ella nakran annan dag enn týsdag og hósdag (Undantikið kappingar)
Vinarliga heilsan. ein sum er sera sera glaður fyri skjótibreytina :)
Atkomuvegurin frá tunnlinum til Vestmanna
September 12 , 2013Nú byrgingin inni í heygadali er tóm sær man hvussu dalurin er skaptur. Tá tunnilin til leynavatn kemur einaferð, skuldi byrgingin í heygadali verðið tikin vekk, tí so hevði man kunna lagt vegin fram við ánni í heygadali og ikki so tætt upp at brøttu fjallasíðuni, og harvið fingið ein frálíkan atkomuveg til bygdina.
Viðv. bygging í skúlabønum
September 12 , 2013Her gongur slatur og tutl millum fólk at kommunan ætlar at byggja heilsumiðstøð í skúlabønum. Má siga at eg misti svøvnin, og vóni at tað er ein misskiljing. Skúlabøurin er einasta grøna fríøki skúlabørnini kunnu spæla á í fríkorterinum, um tey ikki tíma at sparka. Skúlagarðurin sjálvur er myrkur, lítil og kaldur, tí sólin ongantíð stendur á har, og tað er alneyðugt at VK ger okkurt fyri trivnaðin hjá børnunum. Ei heldur er pláss fyri meira ferðslu í Gørðum, tí vegurin er sera smalur, og tætt er millum húsini. Nú veit eg ikki um hendan ætlan er álvara, men um so er fara vit at heita so inniliga á VK at umhugsa hesa ætlan, og finna aðra loysn. Er fyrst ein bygningur komin, so ber ikki til at venda aftur til eitt grønt fríøki, og tað er ein katastrofa. Brúka heldur eitt lítið sindur av orku á økinum til ymiskar aktivitetir hjá børnunum, sum børnini sjálvi longu eru byrjaði uppá. Vinarliga heilsan ein familja við skúlabørnum
Seyður :(
September 12 , 2013Nú eru nakrir dagar síðan seyðurin skuldi av bønum, men gakk, tað ganga fleiri ær við lombum runt í bygdini :( Hví kann seyðurin ikki rekast av bønum í góðari tíð? og í seinasta lagið tá hann eigur av bønum? At seyður gongur og etur alt í urtagørðunum hoyrir ikki heima í eini bygd sum Vestmanna. Tað eru fleiri borgarar, sum royna at fríðka um matrikkulin hjá sær, men seyðurin etur alt og mær vitandi fær eingin nakað endurgoldið? Um bygdin bleiv vetrarfriða, so bleiv trivnaðurin eisini tað betri :) men akk - seyður hevur meiri at siga fyri bygdina enn skattaborgarin.
Kundi kommunan lagt eitt yvirlit yvir hvørjir eru røgtingarmenn út á hesa heimasíðu?
Ein sum livir í 2013 og ikki í 1800.
Umsitingin arbeiður í løtuni við at kortleggja matriklar og annað í sambandi við Eina møguliga vetrarfriðing. Vestmanna Kommuna vónar at vera liðug við fyrireikiandi arbeiði áðrenn 2013 er runnið.
Í 2014 fer Vestmanna Kommuna í samráð við avvarðandi hagar um vetrarfriðing, har vit í felag vónandi kunnu finna eina felags loysn viðvíkjandi vetrarfriðing í Vestmanna.
Um vetrarfriðing skal kunna lata seg gera í hesum valskeiði, er kommunan noydd at fáa gjørt fíggjaravtalur við hvønn einstakan haga um endurgjald fyri mist vetrarbit.
Fíggjarliga orkan fram til næsta val fer ikki at loyva kommununi at gjalda fyri vetrarfriðingina í einum. Tískil er alneyðugt at finna eina skilagóða avtalu við hagarnar.
Bygdarleiðir
September 12 , 2013Hvør hevur ábyrgd av busskeltum í bygdini ?
Bygdarleiðir støðga næstan allastaðir har fólk standa, og seta fólk av har tey vilja sleppa av, men hví eru bara tvey busskeltir í bygdini ? Eitt á veg til bygdina á Torginum, og eitt í Skálatungu.
Hvat við at sett skeltir upp har sum bussurin skal steðga, kanska í samráð við bussførararnar, aðrastaðir er bannað at støðga har sum støðgipláss ikki er.
Í Vestmanna eru 2 bussteðgipláss, eitt við Flatnaveg og eitt við Torgið.
Vestmanna Kommuna er glað fyri, at bussførararnir eru so vinarligir, at teir lata ferðafólkini koma í og fara úr bussinum, har ið tey hava tørv á tí.
Hetta er ein óvirdilig støða
September 12 , 2013Hetta er ein óvirðilig støða, at tað manglar fólk í okkara barnagarði. Er tað lov at arbeiða við for faumfólkum á stovninum. heilsan foreldur í eru ótrygg um støðuna
Tað mangla ikki starvsfólk á dagstovnunum í Vestmanna.
Tað kemur tó av og á fyri, at starvsfólk eru burtur frá arbeiði. Tað so er, hjálpa starvsfólkini á hinum stovunum til, umframt at avloysarir verða kallaðir til arbeiðis. Leiðararnir traðka eisini til, tá neyðugt er.
Vónandi er svarið nøktandi. Um ikki, vóna vit at frætta frá tykkum, gjarna persónligt.
Ellisheimið
September 12 , 2013Hava allir bygdaráðslimirnir játtað at selja burturav røktarheiminum ? Hvat hava vit goldið fyri heimið ? Hvussu nógv pláss selja tit ?
Hetta dámar mær illa, og eg loyvi mær at siga hetta tí eg eri skattgjaldari her í bygdini !
Takk fyri spurningin.
Vestmanna Bygdarráð samtykti einmælt at geva Kvívíkar Kommunu tilboð um keyp av røktarheimsplássum. Hetta upp á fyrispurning frá Kvívík Kommunu.
Røktarheimið kostaði góðar 49 mió at byggja, parturin hjá Vestmanna Kommunu var 32 mió. Bygdarráðið samtykti at geva Kvívíkar Kommunu tilboð, sum svaraði til útreiðslurnar, ið Vestmanna Kommuna hevur havt av byggingini, tvs. kr. 1.300.000 pr. búpláss. Sostatt verður prísurin hjá Kvívíkar Kommunu tann sami, sum borgararnir í Vestmanna Kommunu hava goldið fyri røktarheimsplássini. Støða er enn ikki tikin til, hvussu nógv pláss ið møguliga verða seld.
Kvívíkar Kommuna skal nú viðgera tilboðið. Um tey framvegis eru áhugaði, skulu neyvari samráðingar til. Vestmanna Bygdarráð tekur endaliga støðu til eina møguliga sølu aftaná eina semju um treytir og onnur viðurskifti.
Skjótibreytin
September 12 , 2013Havi fleiri ferðir skrivað um evnið her á síðuni og var vissur í, at eg var ikki einsamallur um at argast inn á skotini, og nú gongur sjón fyri søgn. Sum eg nevndi fyrr, so er tað alla æru vert at menn gera okkurt fyri trivnaðin,, men tað er ikki rætt at trivnaðurin hjá summum skal oyðileggja trivnaðin hjá øðrum, so er einki vunnið. Eg nevndi, at breytin kundi verið løgd t.d. inni í Heygadali, úti í Gassádali, uttanfyri Høgareyn ella allarhelst uppi viđ Harusetrið, tí eg gitti at flestu limirnir eru teir somu, sum eiga nevnda stað? Í øllum hesum støðum ber uppfyri móti bygdini, so skotini høvdu helst ikki hoyrst. Eg fari ikki at geva stovnarunum skyldina fyri mistakið at seta breytina upp ùti á Berg, tað mugu vera loyvisgevararnir, sum hava klokkað í tí, har er ov lítið hugsað!
Takk fyri viðmerkingina um staðsetingina av skjótivøllinum.
Táverandi trivnaðar- og umhvørvisnevnd legði nógva orku í, áðrenn loyvi til skjótivøllin var givið. Vestmanna Byrsufelag kannaði fleiri ymiskar staðsetingar, áðrenn økið Úti á Berg varð valt.
Tøming av byrging í Heygadali
September 12 , 2013Nú hevur SEV tømt byrgingina í Heygadali, og vit vestmenningar hava sæð, hvussu nógv mold/móra er komin oman á sjógv við hesi tøming.
Hvussu er við tí lívi sum er í Heljareyga? Hvussu við tara, skrubbum og øðrum lívi á sjónum út frá Heljareyga og heilt út til fiskavirkið? Sum tað hevur sæð út, so hevur nokk eitt lag av móru lagt seg á botnin á sjónum og hylarnir í Heljareyga eru fullir í móru.
Hevur kommunan nakra meining um hetta?
Ella er hetta bara nakað sum SEV kann gera uttan at spyrja nakran eftir?
Hóast kommunan er eftirlitsmyndugleiki á økinum, er kommunan ikki eftirspurd!
Kommunan hevur spurt seg fyri hjá Umhvørvisstovuni. Har hava tey fingið eina fráboðan frá SEV um, at ætlanin er at tøma byrgingina, men Umhvørvisstovan hevur ikki sett nakrar treytir, tí at eftirlitsmyndugleikin liggur hjá kommununi.
Vestmanna Kommuna fer at seta seg í samband við Umhvørvisstovuna fyri at gera mannagongdir fyri, hvussu hetta skal gerast.
Viðv. drekkivatnsfyrispurninginum
September 12 , 2013Haldi ikki at eg fekk svar upp á spurningin. Tað er sjálvandi óført at VK vissar fyri reinum vatni, men eitt sindur løgið fyri mær, at ikki nærum allar kommunur í Føroyum so boða frá tí sama ???
Vestmanna Kommuna roynir her á heimasíðuni at kunna borgararnar so gott, sum nú einaferð gjørligt.
Leggjast kann eisini avtrat, at til ber at síggja úrslitini frá vatnroyndunum undir Kommunan – Kommunalar Tænastur – Vatnroyndir.
Vit hava ígjøgnum alt summarið hoyrt aðrar kommunur lýst við, at bakteriur hava verið í drekkivatninum, so hetta er ikki einans ein trupulleiki í Vestmanna, men um alt landið.
Kvøldskúlin.
September 06 , 2013Vita tit nakað um hvussu verður við kvøldskúlanum í vetur. Aðrar kommunur hava sent yvirlit út í fjølmiðlarnar.
Nær kann man vanta nakað frá Vestmanna skúla.
V. h.
Ein spurin og ótolin vestmenningur.
Takk fyri spurningin.
Skráin fyri kvøldskúlan verður borin út í hvørt hús í bygdini uml. 20. september.
Skjótibreytin
September 06 , 2013Eg vil líka leggja aftrurat, at hasar tíðinar hjá skjótibreytini halda slettis ikki !!!!
Har fara fólk út bæði í tíð og ótíð.
Í summar hava tað verði fólk har úti og skotið so gott sum hvønn dag í juni og juli, um tað so er kl. 10 ein mikumorgun ella nær tað so er. Og tá tað er komi til týsdag og hósdag, so heldur tíðin heldur ikki, tí tað kemur meir enn so fyri at tað verður skoti til kl 23 OG TAÐ PASSAR !!
Eg tími ikki at nevna nøvn, men tað eru serliga nakrir bólkar av monnum/dreingjum sum fara út á berg tá tað passar teimum, líka mikið hvat tíð á døgninum tað er.
Tað nyttar onki hjá fólki sum búgva tætt upp á at taka teir bangnu hundanar inn, ti teir eru so bangnir, at teir pissa á gólvi. ( eg veit hvørtfall um tvey húsarhald sum hava hendan trupuleikan)
Tað sum eg vil við hesum, er ikki at stongja skjótibreytini úti á berg, men heldur ein áheitan til ábyrgdarfólki har úti, at taka hetta til eftirtektar og fáa tíðinar í rættlag beinaveg og so halda seg til tær !!!!
Lat øll tey sum dáma væl at ganga túr har út, eiga vegin og vendiplássi restina av døgninum, og skjúttanir kunnu hava kl 19- 22.
Um tit ikki fáa hildið hasar tíðinar, tvs. týsdag og hósdag kl. 19 - 22 + kappingar í vikuskiftinum, so verði eg ein av mongum sum fara út í bygdina at samlað undirskriftir fyri at fáa steðga hesum óskilið, tí soleiðis sum tað er í løtuni við ójøvnum tíðum alt døgni, ja tað er bæði respektleyst og provekerandi.
Heilsan ein vestmenningur ið dámar væl at skjóta, men ikki fyri ein og hvønn prís
Takk fyri viðmerkingina.
Sí svarið til spurningin "áh denn friður" niðanfyri.
Skjòtibreytin
September 06 , 2013Tad harmar meg nògv, at fòlk vera so nògv òrògvadi av okkum sum skjòta ùti à Berg.
Vit hava sum àdur nevnt, at vit hava spurgt fòlk sum bùgva tætt uppà um hettar òrògvar tey, og svari sum vit fàa er nei.
Eg ætli mær at fara inn ì hvørt hùs sum er nær vid skjòtibreytina at spyrja meg fyri um hettar er so. Tad harmar meg eisini at fòlk ikki seta seg ì samband vid meg ella onkran annan ì nevndini, og greida okkum frà um trupuleikan.
Eg havi skriva mìna mail adressu her à sìduni, og velji eg at gera tad enn einaferd.
Mail adressan er: leifklein@hotmail.com
Telefon nummari er 222211.
Hopi at fòlk tora at gera vart vid seg til okkara, vit gera tykkum onki, ætladu bara at stimbra undir trivnadin ì bygduni, men tad er kanska betur ògjørt.
Vinarliga Leif Klein Formadur ì skjòtifelagnum ì Vestmanna.
Vestmanna Kommuna minnir felagið um at yvirhalda venjingartíðirnar.
Skjótibreytin
September 06 , 2013Kundi kanska veri stuttligt hjá onkrum djóravini at komi út á skjótibreytina at hugt eftir haruungunum sum spæla sær á og runt um breytina hóðast vit skjóta,hettar er 2 árið at ungar eru har,teir eru so ikki harubangnir.
skjótibreytin
September 06 , 2013Nú er aftur skjóting har úti á berg!!!!!
Tað er fríggjadagur og klokkan er 11.43!!!!!
Hvussu ofta kunnu teir bróta reglurnar, áðrenn teir vera riknir burt haðani?
Hvør hevur eftirlit við teimum, um teir halda sínar skyldur?
Fjørðan niðanfyri Stýggjin er líka gul/reyð av brotnum leirdúgvum, sum eingi smádrongur hevur tveitt útav har....... og vit eru ein bygd, sum hugsar um trivna.....?
Handan skjótingin er bert fyri hasar persónarnar, sum ganga har úti.
Hini mugu ilskast inn á at teir buldra har úti kvøld eftir kvøld.
Hin sum skrivaði spurgdi um eitt kvalifisera svar, men tað hava tit so ikki svara honum. Hopið tit kunnu svara mær greiðari.
Takk fyri viðmerkingina.
Sí svarið til spurningin "áh denn friður" niðanfyri.
áh denn friður
September 06 , 2013Eru vestmenningar bara áhugaðir í at klaga um skjótibreytina, og hvussu úti á vágni stavast? Leggið nú postarnar út!
Takk fyri spurningarnar viðvíkjandi skjótibreytini og svar.
Nógvir spurningar og nógvar viðmerkingar eru komnar í samband við skjótibreytina, men vit svara øllum undir einum her niðanfyri.
Sambært heimasíðuni hjá kommununi eru føstu venjingartíðirnar hjá skjótifelagnum týskvøld og hóskvøld kl. 19 - 22.
Upp til kappingar verður skotið aðrar tíðir, tó ongartíð aftaná kl. 22.
Felagið skipar av og á fyri kappingum. Tær eru vanliga leygardagar. Vanliga byrja kappingarnar kl. 9 og enda seina seinnapartin.
Vestmanna Kommuna fer at seta seg í samband við ábyrgdarpersónar hjá felagnum um at halda ásettu tíðirnar.
Vevkameraðið
September 06 , 2013Haldi at vevkameraðið er fryst :)
Takk fyri viðmerkingina :)
Sí svarið til spurningin Vebkamera niðanfyri.
Vevmyndin
September 06 , 2013Vevmyndatólið hevur víst somu mynd í longri tíð. Hetta er sera misvísandi fyri fólk, sum brúka myndirnar til at fylgja við veðrinum ymsa staðni í landinum.
Ber ikki til at seta eitt nýtt tól upp ella at taka hasa myndina burtur av listanum yvir vevmyndatól?
Heilsan
Bergur Olsen
Takk fyri spurningin.
Sí svarið til spurningin Vebkamera niðanfyri.
Postbilur funnin
September 06 , 2013Hvussu leingi skulu vit síggja handan bláa bilin niðanfyri kommunuskrivstovuna
Skemt til síðis, hvør er orsøkin til at Web-kamera ikki fæst at rigga betur
Sakni at síggja "Livandi" myndir úr Vestmanna!
Takk fyri spurningin.
Sí svarið til spurningin Vebkamera niðanfyri.
Vevmynd av Vestmanna
September 06 , 2013Er nøkur ætlan at fáa vevmyndatólið at virka aftur? Sakni almikið at síggja barndóms heimbygdina beinleiðis.
Takk fyri spurningin.
Sí svarið til spurningin Vebkamera niðanfyri.
Webcamera
September 06 , 2013Hey tit har heima, nú stendur camera aftur stilt, hopi tit gera tað, heilsan úr Hirtshals
Takk fyri spurningin.
Sí svarið til spurningin Vebkamera niðanfyri.
Veb kamera
September 06 , 2013Hatta er alt ov vanaligt. Myndin stendur still í tímar.
Takk fyri spurningin.
Haldið okkum til góða viðvíkjandi manglandi dagføring av myndini frá vevmyndatólinum.
Vevmyndatólið gavst at virka, tá umsitingin hjá kommununi flutti á Bakkaveg 8. Vit hava síðani roynt at fáa tað at virka aftur, men eyðsæð uttan úrslit.
Roynt verður framhaldandi at fáa tólið at virka, men annars er ætlanin at seta upphædd av til nýggj vevmyndatól komandi ár.
Nærvarpið
September 03 , 2013Hey, nær kunnu vit hoyra Nærvarpið á netinum, beinleiðis um telduna ?
Vælnøgdur :)
Takk fyri spurningin.
Um Vestmanna Kommunu skal senda á netinum, krevur tað útgerð at streama við. Eisini skal nýggj avtala gerast við KODA, sum væntandi verður kostnaðarmiklari enn verandi avtala, av tí at nógv fleiri lurtarar vera.
røktarheim
September 03 , 2013passar tað at Kvívík atlar at keypa burturav røktarheiminum ? er tað ikki fakta at heimi hevur 24 pláss tí Kvívík fór burturúr byggingini ? so eg havið álit á at tit konur og menn ikki selja ogn hjá Vestmanna borgarum
Tað er púra satt, Kvívíkar Kommuna hevur spurt seg fyri, um tey møguliga kundu keypt nøkur pláss á Heiminum á Grønanesi.
Vestmanna Bygdarráð viðgjørdi á fundi 28. august 2013 fyrispurning frá Kvívíkar Kommunu um keyp av røktarheimsplássum á Heiminum á Grønanesi. Bygdarráðið samtykti at geva Kvívíkar Kommunu tilboð um at keypa plássini fyri kr. 1.300.000 fyri hvørt plássið.
Sparing
September 03 , 2013Hví keypur kommunustíri bygningin hjá Eik ella leigar hann ta tit kunnu bíði. Tit biða øll onnur í kommununi spara 20 prosent hví spara tit ikki sjalvi. Kunu tit forklara okkum hvat gongur firi seg.
Sparing
September 03 , 2013Hví skulu øll spara 20 prosent og hví brúkar kommunan so pengar at kepa sparikassan
Takk fyri spurningin
Gamla Kommunuskrivstovan var í sera ringum standi, og mátti stór íløga gerast í bygniingin í 2014, um hann framhaldandi skuldi kunna brúkast. Metingarfólk gjøgnumgingu bygningin og mettu, at fyribils umvælingarkostnaðurin at umvæla bygningin uttan, varð uml. kr. 1.500.000 og tá var einki gjørt innan. Heldur ikki var hjálpt uppá atkomumøguleikarnar hjá eldri og fólki við rørslutarni.
Vestmanna Kommuna leigar gamla Eik bygningin fyri kr. 6.000 um mánaðin, og meta vit tað vera ein góður leiguprísur fyri Kommununa.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


c: text/html

text:
Jóhan Páll Joensen vinnulívsmaður: "Hví ikki selja taxaloyvir á uppboði?"
Og kanska kom onkur nýggjur hýruvognskoyrari inn í vinnuna, hvør veit? Fínasta slag ella hvat? Nei eg veit ikki – kanska er tað okkurt sum eg ikki skilji. Soleiðis skrivar Johan Páll Joensen, vinnulívsmaður skemtiliga á sínum facebook vanga fyri løtu síðani. Les alt her
Sá á heimasíðuni hjá Klaksvikar Kommunu herfyri, at søkjast kundi um taxaloyvir í Klaksvík, og góða eyðnu til tey, sum søkja.
Men hví søkja um rættindir í hesi uppboðssølutíðum av rættindum?? Hví ikki selja taxaloyvir á uppboði??
Kommunan hevði fingið nøkur oyru, ongin møgulig politisk útlútan, og tey fingu loyvi, sum meintu nakað við tað og tordu at brúka pening uppá tað.
Og kanska kom onkur nýggjur hýruvognskoyrari inn í vinnuna, hvør veit? Fínasta slag ella hvat?
Hvussu áhugaverdar høvdu hesar uppboðssølur verið, um taxaloyvini vóru 1, 3 ella 8 ára loyvir? Hevði 8 ára loyvið havt sama virði sum 1 ára loyvi??
1 ára loyvi – at koyra taxa???
Hvat fyri bilur varð keyptur uppá eitt 1 ára loyvi??
Hevði møguleiki verið fyri at blivið seriøsur útbjóðari av taxakoyring við einum 1 ára loyvi??
Hvat varð hugsað um menning, virðisøking, íløgur og framtíð annars, við einum 1 ára taxaloyvi??
Nei eg veit ikki – kanska er tað okkurt sum eg ikki skilji, skrivar Johan Páll Joensen at enda.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Myndarøð úr Føroyingahavnini: Tíðarinnar tonn er farin avstað við tí mesta.
Sjálvstýri havt ársfund
Terje hugleiðir um almennan og privatan kappróður.
Samband
Postboks 226
FO-600 Saltangará

robotstxt: allowed

filter: keep


text:
Orð og lag (1993): Kajfinn Hammer
1. Lívsins álvara og endi áður ei mær voldu harm,
tí eg livdi sum mær lysti, aldri tók í egnan barm;
uttan Guð eg livdi lívið, hóast Hann meg dró til Sín,
undir lívsins viðurskiftum mangan talaði til mín.
Niðurlag: Men eg elskaði fest og dans og rock,
ei av heimsins undirhaldi fekk eg nokk!
Lívið livast skuldi, alt, ja, alt eg vildi fáa við,
sum mítt hjarta kundi metta, sløkkja tostan, geva frið!
2. Ungdómsárini tey runnu, mangan steðgaði eg á,
tá eg hoyrdi ung á útimøtum syngja hjarta frá,
um Guðs kærleika og náði, sum ein dag til teirra rakk,
og eg kendi, hetta sannleiksorðið djúpt í hjartað sakk.
3. Hóast væl eg kendi vegin, sum til frelsu lagdur var,
skúgvaði eg spurningin um mína frelsu burt frá mær;
hóast væl eg vitsti, ævinleikin alsamt nærri kom,
at tað lív eg livdi førdi meg mót dómsins myrku trom.
4. Hvat ið enn so sagt varð við meg var mítt hjarta stongt og deytt,
men við børuna hjá vinum gjørdist hjartað sárt og bleytt;
fyri deyðans opnu grøv tá krympaði mítt hjarta seg,
og eg lovaði mær sjálvum: Eg má velja Harrans veg!
5. Tó, skjótt gloymdi eg tað lyftið, sum mær sjálvum har eg gav,
inntil eina nátt eg droymdi, tá eg drukkin lá og svav,
at eg stóð við perluportrið og bað Guð mær sleppa inn,
men Hann svaraði: “So mangan dró Eg teg til Himmalin,
men tú elskaði fest og dans og rock,
ei av heimsins undirhaldi fekst tú nokk!
Lívið livast skuldi, alt, ja, alt tú vildi fáa við,
sum tú helt, teg kundi metta, sløkkja tostan, geva frið!”
6. Tá eg vaknaði, eg skilti, at ein dreym eg hevði droymt,
og fram fyri meg rann lyftið, sum eg nærum hevði gloymt;
tá mítt stolta sinn eg boygdi, bað Guð fyrigeva mær,
og Hann reinsaði mítt hjarta, loystur, endurføddur varð!
Ei eg elski meira fest og dans og rock,
eg av heimsins gartan havi fingið nokk!
Lívið er mær vorðið Kristus, Andans kraft varð fyltur við,
einans tað kann hjartað metta, sløkkja tostan, geva frið!


text:
Ein orkukanning, sum Umhvørvisstovan hevur greitt úr hondum vegna Heilsu- og innlendismálaráðið, mælir í fyrstu atløgu til at útbyggja vindorkuna og sólorkuna, og um nøkur ár er m.a. skilagott at byggja pumpuskipan í Vestmanna
Nýggja orkukanningin, sum Umhvørvisstovan hevur latið landsstýriskvinnuni í orkumálum, Sirið Stenberg, er gott undirstøði at byggja á, tá næstu stigini skulu takast fram ímóti 100 prosent varandi orku á landi í Føroyum í 2030.
Niðurstøðan er í stuttum, at vindorka og sólorka eiga at byggjast út næstu árini, og um nøkur ár er m.a. skilagott at byggja pumpuskipan í Vestmannaøkinum. Útbyggingarnar við vindmyllum, battarískipan og pumpuskipan í Suðuroynni, sum longu eru settar á breddan, verða eisini umrøddar í kanningini sum skilagóð stig at taka beinanvegin.
Íløgurnar eru settar til 400 milliónir krónur um árið frá 2016 at rokna – vaksandi til 650-700 milliónir krónur um árið í 2030. Úrslitini vísa eisini, at orkuprísurin frá 2016 fram ímóti 2020 hækkar eitt sindur, men longu í 2024 lækkar orkuprísurin aftur niður um orkuprísin í 2016, og prísurin heldur fram at lækka spakuliga fram ímóti 2030.
Kanningararbeiðið
Kanningin tekur støði í tøkniligu møguleikunum, og hvussu tað búskaparliga best loysir seg at byggja út føroysku orkuskipanina. Kanningin nevnist “Energilagring på Færøerne, 2018”, og hon er gjørd í samstarvi millum Orku á Umhvørvisstovuni, SEV og Dansk Energi, umframt at ráðgevandi fyritøkurnar Ea Energy Analyses og Norconsult hava gjørt simuleringar og greiningar í fleiri umførum.
Í greiningunum er arbeitt við varandi orkukeldum, orkugoymslum, støðufestinum í elskipanini, búskaparligum útrokningum, tøkniligum avbjóðingum og elorkutørvinum – íroknað orkuskiftið frá olju til varandi orku innan ferðslu, flutning og upphiting næstu árini. Øll hesi viðurskifti skulu verða í einum samspæli á vegnum fram ímóti málinum at gera Føroyar 100 prosent grønar á landi í 2030, og tí var tørvur á einari neyvari kanning at grunda næstu ítøkiligu stigini á grønu kósini á.
Kanningin býtur tíðarskeiðið fram til 2030 í tvey. Fyrstu fimm árini, og tíðin eftir hetta fyrsta fimm ára skeiðið á grønu kósini.
Fyrra skeiðið
Fyrstu fimm árini skal dentur leggjast á ein størri part av varandi elframleiðslu. Talan er t.d. um framkomnar vindmyllur, sum eins og í Húsahaga eru knýttar at battarískipanum, ið javna óstøðugu vindorkuna út á elnetið eftir sekundum ella minuttum. Eisini er neyðugt at byggja sólorkuskipanir at lofta summarmánaðunum, tá ofta er lítið av vatni og vindi.
Harumframt eiga neyðugu útbyggingarnar av netinum eisini at verða framdar fyrstu fimm árini, soleiðis at lagt verður upp fyri økta og broytta máttinum, sum m.a. kemur við orkuskiftinum frá olju til alsamt meira varandi orku. Í hesum fyrra skeiðnum eru vindmyllulundirnar, sum longu eru í útboði á Eiði og í Porkeri, tiknar við í útrokningarnar, umframt at pumpuskipanin í Suðuroy eisini er partur av hesum skeiðnum.
Seinna skeiðið
Tíðina eftir fyrstu fimm árini skal dentur framhaldandi leggjast á at útbyggja varandi orkuna, og mett verður, at ein miðal útbyggingarferð av bæði vindorku og sólorku liggur millum 20 MW og 30 MW annaðhvørt ár í hesum tíðarskeiðnum. Tá skal eisini stigvís útbygging av orkugoymslum í pumpuskipanum fara fram, soleiðis at varandi orkuframleiðslan verður gagngnýtt í mest møguligan mun.
Fyrsta stigið at byggja pumpuskipan í Vestmannaøkinum kann takast uttan at víðka byrgingarnar, og hetta kann hóskandi fara fram á leið 2024-25. Ein útbygging av byrgingunum verður helst ikki neyðug, fyrr enn vit nærkast 2030. Tað verður eisini mett, at eftir 2025 verður ein kaðal til Suðuroyar helst ein fyrimunur fyri samlaðu skipanina.
Í kanningini verður víst á, at neyðugt er áhaldandi at fylgja væl við, hvussu nýggjar innovativar loysnir verða mentar innan varandi orku, og tí kann gerast neyðugt at tillaga langtíðarætlanina, so hvørt nýggir tøkniligur og burðardyggir møguleikar koma undan kavi.
Sjóvarfalsorkan er ov lítið ment enn, og tí loysir tað seg ikki búskaparliga at dúva upp á hesa varandi orkukelduna í løtuni. Battarí at goyma orku í langa tíð kunnu eisini gerast framtíðar orkugoymslur, men enn eru battarí sum langtíðargoymslur ikki búskaparliga áhugaverd.« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Kelda: in.fo
Blaðið skrivar, at tað er Nicolas Hulot, nýggi umhvørvisráðharrin í stjórnini hjá Emmanuel Macron, ið eigur uppskotið.
Fyri at røkka málinum fer franska stjórnin at bjóða fíggjarligar fyrimunir til tey, ið ynskja sleppa sær av við dieselbilar, ið eru eldri enn 20 ár og bensinbilar, ið eru eldri enn 16 ár.
Talan er um eina kollvelting fyri franska bilídnaðin. Telegraph vísir nevniliga á, at 95,2 prosent av teimum framleiddu bilunum í Fraklandi eru antin diesel – ella bensinbilar, meðan 1,2 prosent og 3,5 prosent eru ávikavist el- og hybrid-bilar.
Umframt at banna allari sølu av bensin- og dieselbilum, so setir uppskotið eisini forboð móti øllum verkætlanum, ið nýta olju, gass ella kol.


text:
Flyting í kommununi.
Fólk, sum skifta bústað í Sumbiar Kommunu, skulu boða frá flytingini, á kommunuskrivstovuni hjá Sumbiar Kommunu.
Flyting úr norðurlondum til Sumbiar Kommunu.
Verður flutt úr onkrum av norðurlondunum til Sumbiar Kommunu, skal flytingar skal fyllast út á kommunuskrivstovuni hjá Sumbiar Kommunu.
Flyting úr Sumbiar Kommunu til norðurland.
Verður flutt úr Sumbiar Kommunu til eitt norðurland, skal boðast frá hesum í kommununi flutt verður til.
Flyting úr øðrum landi enn norðurlandi til Sumbiar Kommunu.
Verður flutt úr einum landi uttan fyri norðurlond til Sumbiar Kommunu, skal flytingar skjal fyllast út á kommunuskrivstovuni hjá Sumbiar Kommunu.
Flyting úr Sumbiar Kommunu til annað land enn norðurland.
Verður flutt úr Sumbiar Kommunu til eitt land uttan fyri norðurlond, skal boðast frá á kommunuskrivstovuni hjá Sumbiar Kommunu.
Her ber til at taka niður ella skriva út skjøl, sum hava við fólkayvirlitið hjá Sumbiar Kommunu at gera.
Oyðubløð
Frásøgn um búflyting í kommununi
Frásøgn um búflyting úr einari kommunu í aðra
Frásøgn um búflyting millum norðurlendska bústaðarflyting til Føroyar
Frásøgn um búflyting til Føroya fyri ikki norðurlendskar ríkisborgarar
Frásøgn um búflyting úr Føroyum til onnur lond enn norðurlond
Fyri at lata upp pdf fíl krevst "Adobe Reader", sum er ókeypis og kann takast niður frá netinum, trýst á myndina niðanfyri um tú ikki fær latið skjalið upp.


text:
Stella Polaris
Stella Polaris
STELLA POLARIS er tónleikakapping fyri ungar klassiskar tónleikarar. Kappingin varð á fyrsta sinni hildin februar 2014. Kappingin gevur rásarúm fyri menning hjá musikalskum evnaríkum ungum, ið spæla klassiskan tónleik. Við at seta sjóneykuna júst á hetta økið, ynskir kappingin at geva sítt íkast til føroyska mentanarlívið, at vísa evnaríkum ungdómum størri ans, at vera fyrimynd fyri onnur ung, at staðfesta skapanargleði, menning og dygd og at stimbra áhugan fyri klassiskum tónleiki sum heild.
Luttøka
Tónleikarar sum hava tilknýti til Føroyar, kunnu melda seg til kappingina, aldursmarkið er 24 ár. Tónleikarar mugu ikki vera fyltir 25 ár, tá kappingin verður hildin. Kappast verður í trimum aldursbólkum:
- Aldursbólkinum til og við 13 ár (luttakarar mugu ikki verða fyltir 14 ár, tá kappingin verður hildin)
- Aldursbólkinum 14 til og við 18 ár (luttakarar mugu ikki verða fyltir 19 ár, tá kappingin verður hildin)
- Aldursbólkinum 19 til og við 24 ár (luttakarar mugu ikki verða fyltir 25 ár, tá kappingin verður hildin)
Kapping
Kappingin er skipað í tveimum umførum. Fyrra umfar er innleiðandi.
Í fyrra umfarinum spæla luttakararnir eitt ella fleiri stykki, sum sýna teknisku og musikalsku førleikar luttakarans. Í fyrra umfari spælir hvør luttakari tónleik, sum er 5-6 minuttir til longdar til samans.
Seinna umfar er finala. Hvør luttakari spælir tvey ella fleiri stykki, sum skulu vera ólík í lyndi og frá tveimum ella fleiri ymsum tíðarskeiðum. Í hesum umfari spælir hvør luttakari tónleik, sum er 12-15 minuttir til longdar til samans.
Bæði umførini verða skipað sum almenn tiltøk. Dómsnevndin velur, við støði í øllum luttakarunum, í mesta lagi 6 luttakarar at taka lut í finaluumfarinum (seinna umfari).
Tað stendur til tann einstaka luttakaran, um hon/hann velur at spæla við nótum ella ei.
Tilmelding
Tilmelding til Stella Polaris kappingina.
Virðislønir
Hesar virðislønir verða latnar:
Serligar virðislønir í aldursbólkinum til og við 13 ár:
- 1. virðisløn DKK 3.000,-
- 2. virðisløn DKK 2.000,-
- 3. virðisløn DKK 1.000,-
Serligar virðislønir í aldursbólkinum 14 til og við 18 ár:
- 1. virðisløn DKK 4.000,-
- 2. virðisløn DKK 3.000,-
- 3. virðisløn DKK 2.000,-
Í finaluni (seinna umfari):
- 1. virðisløn DKK 20.000,-
- 2. virðisløn DKK 10.000,-
- 3. virðisløn DKK 5.000,-
Aðrir luttakarar, sum koma í finaluna fáa virðisløn áljóðandi DKK 3.000,-.
Allir luttakarar fáa eitt luttøkubræv (diplom), sum váttar, at teir hava tikið lut í kappingini Stella Polaris.
Tann, sum hevur vunnið 1. virðisløn í øðrum umfari (finaluni), kann ikki taka lut í kappingini aftur.
Dómsnevnd
Í dómsnevndini eru 5 limir: ein útlendskur dómsnevndarformaður, eitt umboð fyri Føroya Symfoniorkestur, eitt umboð fyri áhoyrarar, eitt umboð fyri Tórshavnar Musikkskúla og eitt umboð fyri tónleikagreinina í breiðari merking.
Allar avgerðir hjá dómsnevndini eru endaligar.
Annað
Luttakarar syrgja sjálvir fyri gisting og møguligari ferðing í sambandi við kappingina.
Fyriskiparin hevur rætt til at gera upptøku av framførslunum til útvarps- ella sjónvarpsnýtslu uttan at veita luttakarum gjald fyri tað.
Fyriskipari av kappingini er Musikkskúlanevnd Tórshavnar Býráðs V/ Maluni Thomsen forkvinnu .
Avgreiðslu skrivstova er Tórshavnar Musikkskúli, Frúutrøð 1, Tórshavn.
Tilmeldingargjald á 200 kr verður at gjalda á konto 9181 – 398.282.5 í Betri Banka – Viðmerkja navn á luttakara.
Stella Polaris 2017 - Finalan
Stella Polaris 2017 - Aldurbólkur 19 ár til og við 24 ár
Stella Polaris 2017 - Aldursbólkur 14 ár til og við 18 ár
Stella Polaris 2017 - Aldursbólkur til og við 13 ár
Stella Polaris verður stuðlað av BETRI BANKA og NORÐURLANDAHÚSINUM.


text:
Seinnapartin ídag var prógvhandan á Miðnámi í Vestmanna, har 14 næmingar fingu prógv, sum hava gingið á tilfeingisbreytini seinastu trý árini.
Næmingarnir eru: Agga í Garðastovu, Vestmanna, Bjarti Skýlindal, Kollafjørður, Emil Hansen, Æðuvík, Edvard Vang, Tórshavn, Heri Durhuus, Vestmanna, Jón Andreasen, Vestmanna, Maria Skoradal, Norðoyri, Óluva R. Gregersen, Strendur, Rebekka Poulsen, Klaksvík, Rúnar Silvurstein, Vestmanna, Teitur R. Nielsen, Vestmanna, Tordis E. Dam, Kollafjørður, Tórur H. Brøðraberg, Tórshavn og Tórur í Niðristovu Durhuus, Vestmanna. Hesi fingu stakgreinaprógv: Natalia á Smið og Daniel T. Eyvindsson.


text:
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er ætlað til undirvísing í fólkaskúlum og talvfeløgum – men er eisini væl egnað til sjálvlæru heima við hús.
Grundbókin er býtt upp í 40 frálærutímar. Fyrstu 15 tímarnir venda sær til óroynda telvaran við frágreiðingum um grundreglurnar í talvspælinum. Sum tímarnir líða, verður innihaldið tó stigvíst meira avbjóðandi. Næmingurin lærir, hvussu hann eigur at byrja eitt talv, hvussu hann setir eitt álop í verk, og hvussu hann fremur skák og mát fleiri leikir fram. Kom og telva er so statt talvlæra til bæði byrjaran og tann roynda talvnæmingin.
Uppgávur hoyra til á leið helvtina av frálærutímunum. Hesar skulu verða loystar í uppgávuheftunum – Kom og telva I (s. 1-52) og Kom og telva II (s. 53-106). Svarlisti til uppgávurnar er í grundbókini.
Bókin fæst til keyps á Bókamiðsøluni og í bókahandlunum. Bókin kostar 198,- kr.
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...


text:
Viðmerkingar til innlating í støddfrøði í 7. flokki.
Tey tøl, sum eru skrivað í heftini, merkja:
1: Strika undir øll úrslit
2: Allar linjur við linjál
3: Ger tær ómak við skriftini
4: Tekna linjur eftir puntunum
5: Hav betri pláss millum tekstin, stykkini og millum a) og b) o.s.fr.
6: Krossskipan skal hava pílar og tøl og x og y
7: Minst til útrokningar
8: Minst til eindir
9: Ikki skriva = har, sum tað ikki skal vera
10: Hav vinstru margu beina
11: Skriva røttu heiti á tekningar
12: Skriva meira tekst ella upplýsing til stykkið
13: Skriva tølini í puntarnar


text:
11. desember 2017
Jú, tað er rætt - rimmar tiltakið hjá H71, "80'ini umaftur", er aftur komið á skrá.
Atgongumerkini eru nú til sølu hjá Magn.
Eins og fyrr verða tað Showmenn, sum spæla saman við gestasanganum, umframt at Niels Jensen verður plátuvendari.
Vónandi verður tað líka gott sum seinast, tá eisini Joe Lynn Turner framførdi nøkur løg. Lat okkum siga tað soleiðis: tað verður trupult at fáa tað betri, tað er vist.
Dagurin er 24. februar 2018, og staðið verður aftur Hoyvíkshøllin. Sjálvandi
Kostnaðurin er ikki broyttur, einans 250 krónur pr. stk.
Og tú - kanska er eitt atgongumerki til "80'ini umaftur" eitt jólagávuhugskot... :)
Nær "80'ini umaftur" vóru fyrstu ferð? Í 2013! So hetta verður sætta ferðin. Vælkomin.
Og verð tú nú ikki ein av teimum, sum fer at sita heima við ongum atgongumerki. Tí minst til: tá øll atgongumerkini eru seld, so er útselt!
Og útselt, tað hevur tað verið øll árini frammanundan!
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text: Í Kansas máttu tey bjarga einari kvinnu av einum hegni, sum hevði spiddað seg gjøgnum beinið tá ið hon vildi klatra inn um at svimja. Í Florida beit ein alligator hondina av einum tannáringi sum svam í eini kanal í grannalagnum. Í South Carolina doyði ein 10 ára gomul genta bara dagar eftir at hava fingið amøbur í seg í feskvatni nærhendis. Og í Manitoba í Kanada læra tey børn at kasta reip, tí at tað sum rætt er ofta er ein betri loysn til at bjarga onkrum, enn at royna at svimja út eisini sjálvur.


text:
Býráðsfundur 26. juni 2007
1.
J. nr. 521 – 07/00242
Sp/f Byggiservice, Tórshavn søkir við skrivi df. 15/03-07 um loyvi at byggja eina høll til Timbursmiðjubygning á havnaøkinum á Skála.
Ummæli frá Teknisku Deild:
Tekn. deild hevur brúkt uppskotið frá donsku arkitektunum sum grund undir uppskotinum og skal TD eisini gera vart við at í býarplaninum er øki lagt út sum D2-øki sum er til verkstøð til skip og bátar.
TD metir at tað skulu brúkast uml. 4.200 m3 av gróti sum merkt er við ljósabláum liti á tekningini df. 31/05-07.
-Býráðið hevur á fundi 31/05-2007 samtykt at taka undir við uppskotinum frá Tekn. deild.
Ummæli frá Teknisku Deild:
Tekn. deild hevur gjørt uppskot til avtalu millum p/f Byggi Service og Runavíkar kommunu df. 06/06-2007 sum liggur í málinum.
-Havnanevndin hevur á fundi 19/06-2007 mælt til at góðkenna sáttmálauppskotið.
-Býráðið hevur á fundi 26/06 2007 samtykt at taka undir við Havnarnevndini og at góðkenna sáttmálauppskotið.
2.
J. nr. 521 – 06/00927
Liðuggerð av bátahylinum í Skálafirði.
Ummæli frá Teknisku Deild:
Sí viðløgdu kostnaðarmetan frá Tekn. deild við ískoyti fyri bátabrúgvarnar kr. 638.000,-
-Ein meiriluti í havnarnevndini hevur á fundi 18/06-2007 mælt til at taka málið við í eini komandi fíggjarætlan og ein minniluti mælir til at biðja um eykajáttan uppá kr. 638.000,- til arbeiðið.
Klæmint Østerø setir fram broytingaruppskot til at játta kr. 366.000,00 til at gera bátahylin lidnan uttan at gera bátaarmarnar.
-Býráðið hevur á fundi 26/06 2007 samtykt broytingaruppskotið frá Klæmint Østerø.
3.
J. nr. S 116c – 07/00476
Sp/f Skot, Tórshavn søkir í maili df. 15/06-07 um loyvi at broyta ásetingarnar fyri matr. nr. 116c frá D3-øki, sum er til fiskatilvirking, til at goyma fýrverkarí í.
Ummæli frá Teknisku Deild:
TD er í iva um tað er rætt at geva loyvi til goymslu av fýrverkaríð ella spreingitilfar niðri við eitt komandi havnaøki, slíkt verður aðrarastaðni goymt langt burtur frá húsum og virkjum, og er ein slík goymsla uppi á Hústoft í Lamba.
TD mælir frá at játta umsóknina.
-Havnanevndin hevur á fundi 19/06-2007 samtykt at taka undir við tilráðingini frá Tekn. deild.
-Býráðið hevur á fundi 26/06 2007 samtykt at taka undir við Havnarnevndini.
4.
J. nr. G 228a – 07/00482
Faroe Seafood søkir í skrivi df. 15/06-2007 um byggiloyvi til at leingja slógvskúrin á eystursíðuni á gamla Timburhandlinum 6 m móti norði.
Ummæli frá Teknisku Deild:
TD mælir til at játta byggiloyvi til slúgvskúrin við hesum treytum:
At Faroe Seafood útvegur neyðugu tekningar, støðumynd, plantekning og tvørskurð, áðrenn byggingin byrjar.
-Havnanevndin hevur á fundi 19/06-2007 samtykt at taka undir við tilráðingini frá Tekn. deild.
-Býráðið hevur á fundi 26/06 2007 samtykt at taka undir við Havnarnevndini.
5.
J. nr. 561 – 07/00333
Kostnaðarmeting av framhaldi av liðuggerð av Gulasteinsvegi og útvegan av parkeringsplássum í miðøkinum, frá st. 1680 og út til Mylnuvegin.
Ummæli frá Teknisku Deild:
Tekniska nevnd hevur biðið um at fáa eitt uppskot um hvussu Gulsteinsvegur kann flytast móti vestri fyri at geva pláss fyri parkeringsplássum framvið ”Leikabúðini” í kjallarinum í gamla Teymavirkinum.
Fyri at fáa eitt hóskandi pláss til parkering, hevur TD flutt Gulasteinsveg 6 m móti vestri um st. 1800 sum so flatar út móti norði til st. 1730 og móti suðri til st. 1900.
Hetta førir við sær at sluppin Høganes má flytast burtur og bátabrúgvarnar umbyggjast.
Vit hava ikki roknað við at bátabrúgvarnar framanfyri gamla handilin hjá Olivar, skulu flytast, tær eru lættar at flyta um so skuldi verið.
-Tekniska nevnd hevur á fundi 19/06-2007 mælt til at góðkenna ætlanina og at bjóða arbeiðið út.
-Býráðið hevur á fundi 26/06 2007 samtykt at taka undir við Teknisku nevnd.
6.
J. nr. 561 – 07/00330
Sp/f VIST, Glyvrar bjóðar seg fram til at laða garð framvið Tjarnarvegi frá Nýggjavegi og norður til uml. húsini hjá Rúna Berg.
Ummæli frá Teknisku Deild:
Tilboðið er í tveimum:
Nr. 1 framvið Tjarnarvegi frá Nýggjavegi til uml. húsini hjá Rúna Berg
Nr. 2 partvís framvið Tjarnarvegi (bert har sum hægst er)
TD heldur tað fer at síggja løgi út, bert at laða har sum hægst er sum tilboð nr. 2.
TD mælir til at taka av tilboðnum nr. 1.
-Tekniska nevnd hevur á fundi 19/06-2007 samtykt at taka undir við tilráðingini frá Tekn. deild.
-Býráðið hevur á fundi 26/06 2007 samtykt at gera garðin og biðja um tilboð uppá bæði laðing og betonggarð.
7.
J. nr. 132 – 07/00474
Leiga av hølum í sambandi við at næmingarnir í Runavíkar skúla skulu flyta úr skúlanum aftaná summarferiuna tá skúlin verður tikin niður og koyring av næmingum í hesum sambandi.
-Mentanarnevndin er á fundi 20/06-2007 kunnað um gongdina.
-Býráðið er á fundi 26/06 2007 kunnað um gongdina í málinum.
8.
J. nr. 502 – 07/00150
Broyting av IV Kapittul 1. gr. 3 stk. í Almennu Byggisamtyktini.
Ummæli frá Teknisku Deild:
Við heimild í løgtingslóg nr. 13 frá 21. mai 1954 seinast broytt 13. mai 1997, hevur býráðið á fundi 22/02-2007 samtykt at gera broytingar í Almennu byggsamtyktini fyri Runavíkar kommunu.
Broytingin umfatar IV Kapittul 1. gr. 3. stk., sum ljóðar soleiðis:
3. Grundstykkir til vanlig sethús, ið standa fyri seg, mugu ikki verða útstykkjað smærri enn 500 m², og grundstykkir til tvíhús, raðhús o.t. smærri enn 300 m² fyri hvørji sethús sær.
Skal broytast til:
3. Grundstykkir til vanlig sethús, ið standa fyri seg, mugu ikki verða útstykkjað smærri enn 500 m², og grundstykkir til tvíhús, raðhús o.t. smærri enn 300 m² fyri hvørji sethús sær.
Ein partur av teirri ásettu minstuvídd kann verða lagdur sum felagslendi og sum bilstøðil
Tekn. deild mælir til at samtykkja broytingina endaliga.
-Byggi- og býarskipanarnevndin hevur á fundi 20/06-2007 samtykt at taka undir við tilráðingini frá Tekn. deild.
-Býráðið hevur á fundi 26/06 2007 samtykt at taka undir við Byggi- og býarskipanarnevndini.
9.
J. nr. 352 – 07/00466
Fíggjarætlanin fyri 2007 fyri Dagstovnin í Skálafirði.
Ummæli frá Sosialu Deild:
Dagstovnatilboðið í Skálafirði byrjaði 1. apríl við normering til 17 børn.
Rakstrarmeting 2007 17 børn
Lønir: 1.135.000 kr.
Annar rakstur: 355.000 kr.
Ìalt: 1.490.000 kr.
Foreldragjald 398.000 kr.
Fíggjarætlan netto 1.092.000 kr.
Ætlanin er at normera stovnin til 24 børn frá ½ august
Rakstrarmeting 2007 24 børn
Lønir: 1.268.000 kr.
Annar rakstur: 398.000 kr.
Ìalt: 1.666.000 kr.
Foreldragjald 451.000 kr.
Fíggjarætlan netto 1.215.000 kr.
Avsett er 1.000.000 kr. til øking av barnaansingini. Av hesum er ein partur á uml. 100.000 kr. nýttar til barnaansing í øðrum kommunum
Á kontuni “Øking av barnaansingini” verður tí væntandi ein yvirnýtsla á góðar 300.000 kr.
-Sosiala nevnd er á fundi 19/06-2007 kunnað um rakstrarmetingina.
Umbøn um eykajáttan verður løgd fyri fíggjarnevndina seinni í ár.
-Býráðið hevur á fundi 26/06-2007 tikið málið av skránni
10.
J. nr. 330 – 06/00711
Ítrivsvegleiðari til Eldrasambýlið á Skála –umbøn um eykajáttan 2007
Ummæli frá Sosialu Deild:
Kostnaður ítrivsvegleiðari 24 tímar um vikuna:
Løn 178.000
Koyring av búfólkið: 6.000
Umbøn um meirjáttan: 186.000
Landið hevur í 2 ár stuðlað ítrivsvirkseminum á eldrasambýlinum á Skála. Ítrivsleiðarin er sagdur úr starvi til 01.07.07. Nógv mótmæli eru komin um hesa uppsøgn, bæði frá starvsfólkum og avvarðandi, sum hava sent Almanna- & heilsumálaráðnum eina kæru.
-Sosiala Nevnd hevur viðgjørt málið á fundi 19/06-2007 og ynskir ikki at ítrivstilboðið fer fyri bakka og hevur tí tikið avgerð at søkja eykajáttan til ítrivsvegleiðarastarvið.
Nevndin staðfestir samstundis at landsmyndugleikin eigur fíggjarligu ábyrgdina av einum slíkum tilboði og at tað skal streingjast á fyri at fáa myndugleikan at viðurkenna fíggjarligu ábyrgdina sum skjótast og í seinasta lagi við fíggjarlóg landsins fyri komandi ár.
Sosiala nevnd mælir fíggjarnevndini til at veita eina eykajáttan á 186.000 kr til endamálið.
-Fíggjarnevndin er á fundi 20.06.07 kunnað um tilráðingina frá Sosialu nevnd.
-Býráðið hevur á fundi 26/06 2007 samtykt at taka undir við Sosialu nevnd.
11.
J. nr. 255 – 07/00454
Góðkenning av roknskapinum hjá Bygdasavninum Forni fyri 2006.
-Fíggjarnevndin hevur á fundi 20.06.07 samtykt at góðkenna roknskapin hjá Forna.
-Býráðið hevur á fundi 26/06 2007 samtykt at taka undir við fíggjarnevndini.
12.
J. nr. 134 – 07/00465
Laboratoriutænastan í Heilsumiðstøðini – skriv frá Sverra Lamhauge, kommunulækna við áheitan um at víðka um laboratoriu-tænastuna.
Ummæli frá Sosialu Deild:
Sverri Lamhauge mælir til at komunurnar umhugs at yvirtaka labratoriutænastuna í Eysturoy, tí hon so oftani verður skerd, vegna frítíð, sparingar og líknandi. Hetta gevur vánaliga tænastu og er serliga til ampa fyri tey ið hava regluligan tørv á at taka blóðroyndir.
Sosiala deild metir ikki at tað er ein kommunal uppgáva at skipa fyri laboratoriutænastu, men Sosiala deild kann taka málið upp við avvarðandi myndugleika, sum er Landssjúkrahúsið.
-Sosiala nevnd hevur á fundi 19/06-2007 mælt til at taka undir við tilmælinum frá Sosialu deild.
- Býráðið hevur á fundi 26/06 2007 samtykt at taka upp samráðingar við AHR um at betra um tænastuna og samtykt at taka undir við Sosialu nevnd.
13.
J. nr. 046 – 07/00486
Uppnormering av størvum á kommunuskrivstovuni.
Arbeiðstrýstið í umsitingin er sera stórt, og tí verður mett, at neyðugt er at umskipa arbeiðsbýtið og seta eitt fólk afturat.
-Fíggjarnevndin hevur á fundi 20.06.07 mælt til, at søkt verður eftir einum fólki afturat til umsitingina at byrja eftir summarfrítíðina, og at biðið verður um eykajáttan til hetta.
- Býráðið hevur á fundi 26/06 2007 samtykt at taka undir við Fíggjarnevndini.
14.
J. nr. 103 – 07/00485
Ársroknskapurin hjá Runavíkar kommunu fyri 2006.
-Fíggjarnevndin hevur á fundi 20.06.07 mælt til at góðkenna roknskapin.
- Býráðið hevur á fundi 26/06 2007 samtykt at góðkenna roknskapin fyri 2006.
16.
J.nr. 132 – 06/00782
Leyst innbúgv til Runavíkar skúla
Ummæli frá Teknisku deild:
Mælt verður til at játta upp til 2,2 mill íroknað mvg. til keypið.
-Býráðið hevur á fundi 26/06 2007 samtykt at játta kr. 2,2 mill til keypið.
17.
J. nr. 046 – 07/00501
Rannvá Troest søkir um farloyvi frá starvinum sum kunningarleiðari á Kunningarstovuni í Runavík í 1 ár.
-Býráðið hevur á fundi 26/06 2007 samtykt at játta umsóknina.


text:
Avhøvdið umsitingina - brúkið pengarnar til tey gomlu!
24. oktober 2016
Visti tú, at ímillum 40-45 oyru av hvørjari krónu, sum fer til eldraøkið, verða brúkt til umsiting?
Næstan helvtin av tí, sum eldraøkið kostar, fer til kontórarbeiði. Ikki okkara gomlu.
Eingin skal fortelja mær, at tað ikki er tað glaða vanvid!
Vit eru øll eldra ættarliðinum takksom. Við størstu gleði betala vit tí til eldraøkið. Tað skuldi bara mangla! Men hvør hevur givið loyvi til, at fløkjasliga umsitingin skal eta helvtina av køkuni fyrst?
Fyrr var ein stjóri á hvørjum stovni. Tað fungeraði væl, og øll vistu, hvønn tey skuldu tosa við.
Nú hava vit fjarleiðslu og millumleiðarar og hvat veit eg – og tað er alt for langt frá toppi til botn. Eingin spyr starvsfólkið ella brúkaran.
Tá tú arbeiðir við fólki, mást tú vera til staðar. Tú kanst ikki arbeiða frá einum kontóri onkra aðrastaðni. Og slett ikki, tá tú sjálvur kostar so nógv, at eingir pengar eru eftir at arbeiða við.
Mítt motto er tí: ein stovnur - ein stjóri! Og so kappa vit høvdið av umsitingini, so pengarnir, sum verða brúktir til eldraøkið, aftur verða brúktir til tey eldru.
Vel Eigil Olsen á lista B.
Ein vanligur havnarmaður, sum arbeiðir fyri okkara gomlu – ikki umsitingina!
Eigil Olsen
valevni Sambandsfloksins til býráðsvalið í Tórshavnar kommunu
RN
Aftur


text:
Altso her kunnu vit næstan byrja við at siga HALLELUJA!! Skalt tú gera okkurt lekkurt til vikuskiftið? So er hendan løtt og lekkur. Hendan samansetingin er soo lekkur! Og veist tú hvat? hendan kakan kann halda sær í fleiri... Continue reading →
TWIX er ikki mítt yndis góðgæti, MEN tað er hetta har aftur ímóti blivið. Eg kann ikki lýsa við orðum hvussu væl hetta smakkar, og nú tað er uppi, havi eg bara hug at gera eina portión afturat. Eg kundi... Continue reading →
Heyy fittu damur! Fyrst mááá eg siga hvussu stuttligt tað er at síggja stóru undirtøkuna av kappingini. Tað er so hugnaligt at lesa tykkara viðmerkingar og eg vildi so innarliga ynskt at tit allar kundu vunni hvørja ferð. Hevði tað... Continue reading →
Gularótskøka er mín yndiskøka, men hendan útgávan tekur hana til nýggjar hæddir. MUMS! Fyrst bakar tú tveir rundar botnar av gularótskøku sum hava ein diametur á 20 cm. Tilfar til køkuna: 8 egg 600 g sukur 1 1/2 dl olju... Continue reading →


text:
Verden vil bedrages!
Soleiðis plagdu tey gomlu at taka til, og tað er ikki sørt, at er nakað um tað! Í øllum førum, so tykjast lygnarar og ørvitisskøltar og psykopatar at hava haft rættuliga lætt við at sleppa framat í landanna leiðslum. Ikki bara í gomlum døgum, men eisini í nýggjari tíð.
Teir, sum ráða fyri borgum í Afrika eru, og hava í fleiri førðum verið ørvitisknokkar á hægsta stigi – Amin, Ghadaffi og Tutu, saman við fleiri øðrum. Í Miðeystri hevur støðan heldur ikki verið frægari –Saddam og núverðandi eygnalæknin (forsetin) í Sýriulandi.
Í Kina og í Russlandi hava tey í okkara tíð havt stórstu og mest kynisku hópdrápsmennirnar nakrantíð. Hitler er væl ræðumyndin frammum allar um okkara leiðir, sum megnaði at tveita torvmold í eyguni á einari av heimsins mest frammkomnu mentanum. Mussolini og Franco eru aðrar ræðumyndir. Og ikki at gloyma øll bølmennini á Balkan, fyri bara at nevna nøkur. Søgan ýður av ørvitisknokkum á ovastu rók.
Nakrir av forsetunum í USA hava eisini verið totalt ”klikkaðir”, og núverðandi forsetin har yviri er helst hin fremsti teirra millum (hann hevur kortini fleiri viðhaldafólk í Føroyum, per capita, enn nakra aðrastaðnis! Sigur tað nakað um føroyingar?). Søgufólk vilja vera við, at onkrir av stjórnarleiðarunum í Danmark í nýggjari tíð hava heldur ikki verið sørt ”groggy”, hóðast talan samstundis var um sera dugnalig fólk.
So kann ein sjálvandi spyrja, hvussu hesir mennir eru slopnir frammat. Hesum noyðast klókari fólk enn eg at svara uppá. Men, eg loyvi mær tó at siga, at tað er munur á at koma sær framat í teimum londum, har demokratiið ikki hevur fingið fótafestið, og at koma sær framat í teimum demokratisku londunum.
Núverðandi amerikanski forsetin er eitt erkadømi um, at í einum demokratii ber tað til um tú hevur nóg mikið av peningi til at keypa fjølmiðlarnar við, og um tú ert nóg ósmæðin, tá tað snýr seg um at lúgva fyri allari tjóðini.
Um tú sjálvur trýrt tínum egnu lygnum, so kanst tú fáa fjøldina til at trúgva tær., og so ber til at gerast landsins leiðari. Tí, sum longu nevnt: Verden vil bedrages!
Hitler lovaði týska fólkinum bjarging úr m.a. arbeiðsloysinum, um tey bara beindu fyri jødunum, sum hann segði at vera orsøkina til alla neyðina og allar trupuleikarnar í Týskalandi tá. Vit vita at tað var ein erka lygn, men hetta uppplýsta og mentaða fólki trúði honum kortini!
Núverðandi amerikanski forsetin lovar amerikansku arbeiðara- og miðalstættini betri kor við at geva teimum ríkastu skattalætta, og við at byggja garðar kring USA. Men, eisini tað er ein lygn, tí gevur tú teimum ríku skattalætta, so fer tað mesta av vinninginum í skattaskjól og til luksusvørur. Meðan, gevur tú teimum lægst løntu meiri pening millum hendurnar, so brúka tey hann straks til neyðsynjarvørður- og tænastur í nærumhvørvinum, sum skapar arbeiði og framgongd beinanvegin.
Søguliga hevur tað sjálvdan loyst seg at byggja múrar kring lond, og tey sum hava framt terroratsøknir í USA, eru als ikki nýkomin til lands, men vóru, í veruleikanum, væl etableraði í landinum.
Hann hevur á sjónbandi váttað, at hann heldur tað vera í lagi, at menn gramsa uppiá konufólki, men fordømir alment, teir ið gera tað. Hann hevur sjálvur triðju konuna, umframt alt umvegis, men hálovar hjúnabandið. Í hansara privatlívi er moralur bara eitt orð í orðabókunum, meðan hann samstundis forfjónar samkynd.
Hann hevur sent fleiri arbeiðspláss av landinum enn tey flestu, samstundis sum hann háðar tey, ið hava gjørt tað sama. Hann er farin á húsagang níggju ferðir (tað er forrestin ongin skomm í USA!), og kundi bara fáa ivasaman russiskan kapital til at fóta sær aftur við. Kortini vil hann hava handilsgyrðingar.
Við at flyta amerikansku sendistovuna til Jerusalem og taka pengar frá allari familjuplanlegging í Afrika, rekur hann kyniskan lokalpolitikk í USA á altjoða støði, kosta hvat tað kosta vil. Mannalív og mannalagnur fyri atkvøður!
Men, tey gudiligu í Føroyum tilbiðja kortini bedragaran úr USA, tí hann trýstir á teir røttu gudiligu knøttarnar, og tí at Verden vil bedrages!
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Sverri Egholm
06.10.2014 - 05:31
Ítróttur > Ítróttur > Fótbóltur
Róaldur Jakobsen og Heini Vatnsdal hava givið avboð til landsdystirnar móti Norðurírlandi og Ungarn, so nú sleppa aðrir at royna seg.
Venjarirnir Lars Olsen og Jóannes Jakobsen hava sent boð eftir Hans Jørgen Djurhuus úr Víkingi og Levi Hanssen úr HB.
Hans Jørgen sigur við heimasíðuna hjá FSF, at hann fegnast um yviraskandi boðini og at hann einaferð fyrr hevur fingið landsliðsboð. Tá var tað til U14.
Hans Jørgen Djurhuus verður 36 ár um ein mánaða.
Tað er leygardagin 11. oktober at føroyska A-landsliðið spælir á Windsor Park í Belfest í Norðurírlandi og týsdagin 14. oktober møtast Føroyar og Ungarn á Tórsvølli.


text:
Djúpangi (angaættin)
Holtbyrnia anomala Krefft, 1980
Stødd: Størstu djúpangar eru umleið 25 cm langir.
Dýpi: Hann er við botnin og uppi í sjónum úr 700 m niður á 2700 m.
Litur: Hann er javnt dimmur. Inni í kjaftholuni og táknaholuni er hann svartur.
Teinar: R 18–22; G 15–19; U 13-16.
Lýsing: Djúpangi er smalur, høgur fiskur. Hægstur um nakkan, og lækkar javnt aftur í klingruna. Hann hevur eina lítla ryggfjøður afturi á sporlinum, eina gotfjøður beint undir, nakað aftari enn ryggfjøðurin. Hann hevur smáar búkfjaðrar beint aftan fyri miðjan fiskin. Uggafjaðrarnar eru smáar. Høvdið er stórt, meira enn 1/3 av standardlongdini, spískan trant, stór eygu. Kjafturin er meira enn dupult so langur sum eygnatvørmátið og kemur væl aftur um eygað. Hann hevur smáar tenn.
Ein lítil angi stendur út fremst undir strikuni yvir uggafjøðurini. Veik ella neyvan sjónlig ljósgøgn eru undir búkinum og klingruni.
Eyðkenni: Stóra høvdið og lítli angin yvir uggafjøðurini.
Týdningur: Djúpangi hevur ikki vinnuligan týdning.
da: Storhovedet skulderlysfisk, en: Bighead searside – Slickhead, ís: Græðisangi
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Glitfiskar Argentiniformes
Hesin hópurin hevur 6 ættir, 57 slektir og 202 sløg.
Av teimum eru við Føroyar 4 ættir, ið hava 9 slektir og 12 sløg:
Fiskasløgini í hesum hópinum eru tey flestu smá, onkur stór inn ímillum, summi nakað bulmikil og onnur long og kløn. Flestu hava stutta gron og lítlan kjaft. Nøkur hava fitifjøður, onnur ikki.
Litirnir á glitfiskunum eru mest blankir, silvurlittir, gulllittir, brúnir ella svartir. Nakrir hava ljósgøgn. Ein ávísur súrligur luktur gongur at flestum teirra.
Nakrir eru lutvíst í feskum vatni, annars um øll høv.


text:
Spógvin (lat. Numenius phaeopus L; da. Lille Regnspove) kemur vanliga seinna partin í apríl, og tá ið komið er út um krossmessu, hoyra vit hansara vakra bríkslandi mál í bø og haga. Hann eigur um somu leiðir sum tjaldur, men í vølli. Til reiður grevur hann sær eina kullu, sum hann oftast klæðir innan við deyðagrasi ella mosa. Seinna partin í mai verpur hann 4 — sjaldan 3 — og ger ongan dag millum hvørt eggið. Tey eru brúnlig-grøn við dimmum blettum. Tó at tey eru nógv størri enn tjaldursegg, bilar honum aldri at verma, tí hann dugir so væl at leggja tey í reiðrinum: trý tætt at hvørjum
øðrum við spíska endanum inn móti miðjuni; tá gera tey sum ein ring við einum breiðum gloppi í, og í hetta gloppið leggur hann hitt fjórða eggið langvegin. Soleiðis løgd eru tey lættast at breiða seg útyvir, tí nú er víddin minst, og nakað smalri annan vegin. Tá ið fólk kemur nær, sker steggin í eitt bríksl, og bøgan skundar sær av, rennur ella flýgur tætt yvir jørðini, til hon er ivaleysa langt burtur.
Væl kenna tey fólk. Eitt summar gekk eg hvønn dag til eitt spósreiður, tí eg vildi mála bílæti av einum unga. Spógvin gjørdist so spakur, at hann fleyg ikki av, fyrr enn eg var sum tveir favnar frá. Tá ið fyrsti ungin var útkomin, tók eg hann í eina dós og fór heim við honum; spógvin elti við eymkiligum máli. Eg málaði skjótasta, eg kundi, og fór so aftur við honum. Stutt frá húsum var spógvin uppi yvir mær; og tá ið hin lítli hoyrdi málið á honum, svaraði hann aftur. So skjótt, eg hevði lagt hann í reiðrið, fór hin gamli at verma. Men í tvey summar eftir ræddist hann meg verri enn øll onnur fólk; hann lá í frið, um neytakonur gingu framvið stutt frá reiðrinum, men fleyg av, tá ið hann sá meg, um eg var meir enn 100 favnar burtur. Triðja summarið gekk eg dagliga til reiðrið, og so gjørdust vit vinir aftur.
23 ella 24 dagar eftir, at seinasta eggið er vorpið, kemur út. Ungarnir eru sera vakrir, bleikgulir við dimmbrúnum prikkum; oman á høvdinum hava teir ein avlangan svartan ring, sum eina krúnu um skallan; úr honum gongur ein svørt strika fram í nevið og onnur aftur í nakkan. — So skjótt, teir eru turrir, fara teir úr reiðrinum — altíð er ein, ofta tveir rýmdir, áðrenn hin seinasti er útkomin; og frálíka skjótt kunna teir renna. Kemur fólk har um vegir, so bríksla tey gomlu til ávaring, og teir trýsta seg slættar niður í vøllin. Tá eru teir ótrúliga ringir at fáa eyga á. Eg stóð hjá einum reiðri, tá ið fyrsti ungi fór rennandi úr tí. Sum ½ minutt hugdi eg burtur av honum, og í tí løtuni hevði hann lagt seg. Tó at grasið har var sera snøgt, og hvørki bakki ella nakað annað at krógva seg undir, og tó at eg leitaði leingi og væl, fann eg hann ikki.
Spósnevið er so neyðarsliga klænt og lint, at til verju dugir tað ikki. Men hin rádni er ikki fyri ongum. Kemur kjógvi ella likka nær, so rýkur hann við einum geyli eftir teimum, og snúiligur, sum hann er, berjir hann tey við vongknugvunum. Makin, sum hoyrir rópið, er skjótt hjá, og fíggindin skundar sær at flýggja. Er tað størri fuglur, ravnur ella bakur, samlast ofta fleiri spógvar til og reka hann burtur.
Tá ið ungarnir eru floygdir, koma bæði teir og hinir gomlu í bøin. Seinna partin í august fara teir at rýma, ungarnir nakað seinni enn teir gomlu, og onkur ungi kann síggjast til eftir mikkjalsmessu.1) — Um veturin sigast teir at vera í Suðurafrika.
1) 29. september.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Finnur Fríði er áveg á Tvøroyri
vinna22-09-2018 - 17:27 - Jóanis Nielsen
Finnur Fríði er áveg á Tvøroyri við 400 tonsum av makreli, sum teir skulu landa til Varðin Pelagic, teir verða á Tvøroyri kl. 6 í kvøld og sleppa framat at landa kl. 8 í kvøld. Á Varðanum Pelagic verður makrelurin heilfrystur.
Vit á JN.fo hava tosað umborð fyri løtu síðan, sagt varð, at tað sær út til, at makrelurin gongur í ein landsynning og tí kanska fer úr føroyskum sjógvi, men tað kann kanska eisini vera at áhaldandi høgættin hevur sína ávirkan á gongdina. Støddin á makrelinum er nú heldur minni en undanfarnu túrar, støddin liggur um 420 gramm.
Norðanfyri føroyask markið, ella norðuri á 67 fiska fleiri íslendsk og russisk skip, tey fáa stóran og góðan makrel har norðuri.
Finnur Fríði fer helst aftur á makrelveiðu, tá ið liðugt er at landa.


text:
Latið inn hevur Óli A. Reinert ... hin Mik, 03/01/2018 - 11:28
Eftir at steðgur hevur verið í barnadansinum um høgtíðina byrjar hann nú aftur sunnukvøldið 7. januar.
Ein lítil broyting er gjørd í klokkutíðini, so dansurin nú byrjar klokkan 18.30.
Annars er alt við tað gamla, og øll eru vælkomin í dans, nú tað aftur ber móti ljósari tíðum.
Latið inn hevur Óli A. Reinert ... hin Týs, 29/11/2016 - 11:56
Seinasti barnadansurin áðrenn jól verður í Skansastovu 4. decembur klokkan 19. Í hesum sambandi verður gjørt eitt sindur meira burtur úr kvøldinum. Skipað verður fyri jólahugna, har børnini og onnur fáa okkurt gott undir tonnina, og sungnir verða jólasangir.
Latið inn hevur Jóna Maria hin Mán, 24/10/2016 - 13:57
Barnadansurin er byrjaður, vit hava longi dansað 2 kvøld! Tað fyrra kvøldið vóru ikki so nógv fólk, tí fyri tað fyrsta var tað í endanum av heystferiuni, og fyri tað annað vóru enn komfirmatiónir á skránni. Men tað seinna kvøldið vóru sera nógv børn og vaksin møtt, tað var ordiliga stuttligt:) Vit dansa aftur komandi sunnukvøld kl. 19 og annars hvørt sunnukvøld líka til føstu. Ein skrá verður løgd út her á heimasíðuna heilt skjótt.
Latið inn hevur toekum_laett hin Mán, 05/10/2015 - 10:24
Barnadansurin hjá okkum byrjar sunnukvøldið tann 18. oktober kl. 19, øll eru vælkomin.
Latið inn hevur Rasmus Joensen hin Mik, 26/02/2014 - 22:00
Leygardagin 22. februar var barnadansistevnan hildin á Giljanesi, Vága Dansifelag og Sláið Ring skipaðu fyri. Luttakaratalið lá um 400, børn og vaksin. Úr Tøkum Lætt vóru vit uml. 45.Dansað varð frá 10.30 til 11.45, tá summi fóru útferðir og onnur at eta. Vágabørn løgdu fyri, og síðani komu feløgini hvørt eftir annað. Vit kvóðu helvtina av Harra Pætur og Elinborg og Eg átti mær eina húgvu. Seinni kvóðu vit Bjerget og ymiskt annað,Millum tey, ið skipaðu, vóru fleiri ung. Og tað lá sera væl fyri, dansilagið, kvøðingin, rútman og kropsburðurin boðaðu frá góðum.
Latið inn hevur Rasmus Joensen hin Sun, 09/02/2014 - 21:13
Barnadansistevnan verður á Giljanesi leygardagin 22. februar kl. 10.00. Tey børn og vaksin, sum koma við, skulu tekna seg hjá Tøkum Lætt – Anna Jóanesardóttir, tlf. 312278, hetta so vit vita hvussu nógv koma við bussinum og hvussu nógv koyra sjálvi. Eisini fyri at fyrireikararnir skulu vit hvussu nógvir luttakarar verða. Sunnukvøldið 9. februar teknaðu fleiri seg, og møguleiki verður aftur komandi sunnukvøld hin 16, sum eisini verður seinasta dansikvøld í vetur, og tí verður eisini gjørt nakað meira burturúr en vanligt.
Latið inn hevur Jóna Maria hin Mik, 05/02/2014 - 17:41
Barnadansistevnan verður 22. februar í skúlanum á Giljanesi. Stevnan byrjar klokkan 10.00 og endar kl. 15.00. Dansað verður í fimleikarhølllini og etið verður í ítróttarhøllini.


text:
15 timburmenn/kvinnur til ArtiCon
Lýsing19-07-2018 - 13:17 - Jóanis Albert Nielsen
Vegna nógv økt virksemi søkja vit 15 timbumenn/kvinnur at byrja skjótast gjørligt.
Hevur tú hug at arbeiða í einum spennandi og fjølbroyttum umhvørvi við avbjóðingum hvønn dag?
Vit hava nógvar verkætlanir í gongd í løtuni, og tú kemur at arbeiða í toymum runt um í Føroyum.
Vit vænta at tú
- hevur viðkomandi útbúgving sum handverkari
- hevur royndir frá timburarbeiði
- ert arbeiðssom/samur
- ert røkin
- ert álítandi
- hevur góð samstarvsevnir
Vit bjóða
· Góð og skipaði arbeiðsviðurskifti
· Nútímans útgerð.
· Eina spennandi yrkisleið
· Persónliga og fakliga førleikamenning
Størvini verða sett, skjótast til ber. Lønin er eftir nærri avtalu.
Spurningar
Hevur tú spurningar til starvið, kanst tú venda tær til Jógvan G. Muller á tlf. 286141.
Umsókn
Umsóknin skal sendast til starv@articon.fo í seinasta lagi fríggjadagin 10. august 2018.
ArtiCon varð stovnað í 2001 og er í dag millum størstu byggifyritøkur í Føroyum. Felagið tekst við størri og smærri byggi-, jørð og lendisarbeiðir, og ger alt slag av apteringsarbeiðum umborð á bátum og skipum. Vit leggja dent á at vera ein álítandi samstarvsfelagi og seta dygd, trygd og trivnað í hásæti. Í fyritøkuni starvast í løtuni umleið 290 fólk.


text:
Pætur Albinus 12.01.2018 (18:13)
HB leingir við veteran
Veteranurin á vonginum hjá HB, Símun Samuelsen, heldur fram í felagnum. Nýggi sáttmálin ímillum HB og Símun er galdandi fyri 2018. Tað boðar HB frá á heimasíðu sínari í dag.
Símun Samuelsen er 32 ára gamal, og hetta verður áttanda kappingarárið, sum hann fer í holt við í HB. Í fjør skeyt hann tvey mál í 23 dystum í Effodeildini.
Í fjør kom Símun aftur til HB eftir eitt kappingarár í AB. Árini 2005 til 2009 var hann annars í íslendska Keflavík, haðani hann eitt tíðarskeið í 2007 var útleigaður til norska Notodden FK.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Havi til stuttleika hugt eitt sindur í hagtølini frá 2008 til tess at síggja, hvussu gekk tá at manna bátar kring landið. Bátatalið er á leið tað sama í øllum bátastøddum uttan 6-mannaførunum við monnum.
Allar ungdómsmanningarnar halda á leið tørn pluss og minus tveir/tríggjar bátar í bólkunum. Serliga sæst, at 6-mannaførini við monnum eru farin afturi eftir hali, tí í 2008 róðu átta 6-mannafør við monnum á norðoyastevnu, og heili tólv bátar á ólavsøku. Á norðoyastevnu leygardagin róðu bara fýra 6-mannafør við monnum og bara trý 8-mannafør. 8-mannaførini hava verið fá seinnu árini.
Tað eru serliga tvey økið í landinum, sum hava mist fótafestið. Róðrarháborgirnar Vestmanna og Runavík eru fánaðar, og í Vestmanna rør bara ein gentumanning. Í Klaksvík vanta ungdómsmanningar, tí meðan Klaksvíkingur og Páll Fangi við monnum og kvinnum eru har, so rør bara ein barnamaning.
Havi sjáldan sæð so vakra kappróðrarmynd, sum hana ovast. Talan er um Páll Fanga, sum vann á norðoyastevnu. Guðrið Patursson tók leygardagin myndina fyri Hvannrok.fo. Fyri ólavsøku í fjør, tosaði eg í Álakeri við manningina umborð á Fípuni Føgru, og teir søgdu mær, at í 2018 fóru teir at rógva við Páll Fanga, tí teir vildu fylgjast. Tveir rógvarar vóru vorðnir ov gamlir.
Áhugavert at síggja, hvussu høgt Páll Fangi flýtur á sjónum. Lættir unglingar í toppvenjing. Hetta boðar frá góðu, tá talan er um Klaksvíking næstu nógvu árini. Kanska komu ungu menninir umborð á Páll Fanga nakað lætt til sigurin, tí hini 6-mannaførini sýntist ikki at vera í nóg góðari venjing. Eingin ivi um, at tættari verður í Kollafirði leygardagin. (Vagnur)


text:
Fríða Óladóttir Poulsen er vorðin skrásettur grannskoðari og er nú ein av 4 skrásettum grannskoðarum hjá MENTA
ERFA hevur aftur sett trý skeið á skrá í heyst ið eru ætlað at dagføra grannskoðarar, advokatar og roknskapar-/fíggjarleiðarar.
Vit lata skrivstovuna aftur vegna summarfrí frá mánadegnum 30. juli 2018. Opið verður aftur mánadagin 27. august 2018. Øllum viðskiftafólki verður ynskt eitt gott summar.
Ein grannskoðari kann velja ímillum fýra ymisk sløg av átekningum á ein ársroknskap. Átekningin gevur ymiska trygd fyri neyvleika um upplýsingarnar í ársroknskapinum.
Skráseting Føroya táttar í krøvini at lata inn ársfrásagnir 1. juli 2018.
ERFA og Formula hava almannakunngjørt nýggjan portal - innlating.fo - at senda inn XBRL við.
Øllum okkara viðskiftaðfólkum ynskja vit eitt gott og eydnuberandi 2018 við tøkk fyri gott samstarv í 2017.
Skrivstovan er stongd um jólini og latið verður upp aftur 2. januar 2018.
Viðskiftafólki okkara verður ynskt eini gleðilig jól og eitt eydnuberandi nýggjár við tøkk fyri tað brátt farna.
ERFA og Formula eru í ferð við at leggja síðstu hond á nýggjan portal - innlating.fo - at senda inn XBRL við.


text:
Sum tit kunnu lesa her á svoem.dk, so hevur Danska Svimjisambandið nú valt at broyta kravtíðirnar hjá “gruppe 2” til Danske Årgangsmesterskaber 2010, sum eru gentur árgang 1998-99 og dreingir árgang 96-97. Talan er sambært SwimNews.dk sum heild um linking av kravtíðunum, uttan í 100 rygg hjá gentum árgang 1999, har kravtíðin nú er 0.5 sekund harðari.
Danska Svimjisambandið skrivar í sínum tíðindum, at tey vóna at svimjarar, venjarar og leiðarar bera yvir við teimum, uttan annars at greiða frá júst hví at kravtíðirnar eru broyttar. Men í kronikkunum á simma.nu lata fleiri venjarar longu heilt illa at, um at hetta verður gjørt so stutt upp undir DÅM. Onkur tí at hendan eina herda kravtíðin rakar svimjara hjá sær, meðan restin fyrst og fremst talar at at enn fleiri svimjarar nú sleppa til eina vanliga fylta stevnu, og mistonkja svimjisambandið fyri at gera hetta til at tjena meira pengar.
Danir broytt kravtíðirnar til DÅM 2010
Sum tit kunnu lesa her á svoem.dk, so hevur Danska Svimjisambandið nú valt at broyta kravtíðirnar hjá “gruppe 2” til Danske Årgangsmesterskaber 2010, sum eru gentur árgang 1998-99 og dreingir árgang 96-97. Talan er sambært SwimNews.dk sum heild um linking av kravtíðunum, uttan í 100 rygg hjá gentum árgang 1999, har kravtíðin nú er 0.5 sekund harðari.


text:
Limagjald
Limagjaldið í Tórshavnar Manskóri er 100 kr. um mánaðin.
Skúlanæmingar, pensjonistar og aðrir uttan stórvegis inntøku gjalda ½ limagjald.
Limagjald skal flytast við sjálvvirkandi flyting á konto 9181-434.399.0 í Føroya Sparikassa tann fyrsta í hvørjum mánaða.
Nýggir limir, sum ikki áður hava verið í kórinum, hava eina royndartíð upp á ein álmanakkamánaða, áðrenn teir skulu byrja at gjalda limagjald.
Dømi: Um tú byrjar í kórinum 2. ella 28. januar, skal fyrsta limagjald gjaldast 1.mars.
Um limur ynskir at fara úr kórinum, skal hann boða frá hesum skrivliga til:
- Tórshavnar Manskór,
Postboks 3015,
FO-110 Tórshavn,
ella
Uppsøgnin er so galdandi frá fyrst í komandi mánaða, t.v.s. at meldar tú teg úr 2. ella 28. januar, verður onki limagjald kravt 1. februar.


text:
Hanus Hansen 08.10.2018 (19:30)
Svar til Óluvu Klettskarð
Óluva Klettskarð hevur sett Høgna Hoydal, fiskimálaráðharra, nakrar spurningar um fiskivinnuna í Norðoyggjum.
At spyrja ein havnamann um tað, tykist mær at verða at fara yvir um ánna eftir vatni, eg haldi, at vit duga betri at svara spurningunum her norðuri, so meðan eg havi bíðað eftir svari, havi eg gjørt eina roynd at svara vegna JFK-samtakið.
Eg síggi nú, at svarið frá Høgna er um at koma. Út frá tí, sum eg dugi at lesa, líkist hansara svar ikki nógv mínum. Tað sum er serliga løgið er at Høgni brúkar 2014 sum útgangsstøði, hóast tey ikki tóku við fyrr enn 14 september 2015. Sitandi samgonga hevði sostatt onga ávirkan á 2015. Tað sum er uppaftur løgnari og meira at kalla manipulation, er at Høgni nýtir 2017 at samanlíkna 2014 við, hóast nýskipanin ikki tók við fyrr enn 1 januar 2018. Eg havi brúkt 2015 sum samanlíkningargrundarlag við 2018.
Hvussu eru viðurskiftini sum heild hjá ymsu pørtunum í fiskiflotanum í Norðoyggjum, síðan henda samgongan tók við ?
Fjarfiskiskapur hevur altíð verið hornasteinurin undir virkseminum hjá okkum her norðuri og verið grundarlagið undir øðrum virksemi, bæði á landi og tá tað hevur snúð seg um fiskiskap við Føroyar. Hetta er framvegis støðan hjá JFK-samtakinum og ávirkanin av fiskivinnunýskipanini á Barentshavið er tí altavgerandi.
Áðrenn fiskivinnunýskipanina varð samlaða kvotan í Barentshavinum tryggjað verandi trolarum. Samlaða kvotan var í 2015, 2016 og 2017 í miðal 30.327 tons. Síðani skipanin við uppboðssøluni er komin, skal øll kvota omanfyri 27.000 tons seljast á uppboðssølu, umframt at 15 % av kvotuni upp til 27.000 tons, eisini skal seljast á uppboðssølu. Kvotan er í 2018 lækkað til 27.721 tons og harav skal so uppboðssøla. Tað vil siga at kvotan undir verandi skipan ongantíð hækkar aftur uppum hesa lækkaða kvotu.
Hartil kemur, at Fiskimálaráðharrin nær sum helst kann taka 8,5 % burturav kvotuni og útluta hendan partin sum menningarkvotu.
Sostatt vita vit bara við vissu, at verandi aktørar alla framtíð í mesta lagi fara at eiga 20.655 tons. JFK eigur 45 % av kvotuni, tað vil siga, at vit eiga uml. 9.295 tons til okkara samtak. Hetta er áleið tað, sum Gadus hevur fiskað um árið, síðani hann kom. Í 2015 – tá núverandi samgonga tók við, høvdu vit rættindi at fiska 13.960 tons við tveimum skipum – sambært núverandi lóg er okkum ikki tryggja meira enn 9.295 tons
Á uppboðssøluni fyri 2018 eydnaðist okkum at keypa eina nøgd, sum svarar til umleið ta nøgd, vit hava mist til uppboðssøluna, men tað kunnu vit ikki vænta fer at eydnast komandi árini. Fyri tað fyrsta kann væntast, at prísurin fer at verða ov høgur, og fyri tað næsta hava vit hoyrt landsstýrismannin siga, at hann til komandi uppboðssølu ætlar at royna at skipa soleiðis fyri, at vit, sum hava kvotu, ikki skulu hava sama møguleika at keypa sum aðrir.
At kvotan lækkar og hækkar í mun til vísindaligu metingarnar av stovninum í Barentshavinum, hava vit altíð verið vanir við, men fyrr hava vit, tá kvotan lækkaði, vita at hon einaferð aftur fer at hækka. Nú vita vit við vissu at kvotan hjá okkum og harvið Norðoyggjum er endaliga lækkað. Alt omanfyri 27.000 tons skal á uppboðssølu og av eini kvotu, sum er 27.000, ella lægri, skulu fyrst 15 % á uppboðssølu og so kann kvota uppá upp til 8,5 % verða tikin til menningarkvotu. So við vissu vita vit bara at verandi aktørar í Barentshavinum fáa 20.655 tons og av hesum eigur JFK 9.295 tons.
Orsaka av uppboðssøluni og um menningarkvotur verða tiknar og útlutaðar, hava Norðoyggjar sostatt mist 4.352 tons, sum svarar til eitt avreiðingarvirði uppá umleið 78 mio. kr. í mun til kvotuna 2015 til 2017, og nakað lægri í mun til kvotuna, sum er ásett fyri 2018.
Hjá heimaflotanum, sum her norðuri er grundarlagið undir virkseminum og arbeiðsplássunum á Kósini, er støðan enn tann sama, sum áðrenn hendan samgongan tók við og nýskipaði fiskivinnuna. Men hetta er bert tí, at fiskiskapurin hjá heimaflotanum hevur verið so út av lagi vánaligur. Eisini her hava vit fyrr vitað, at støðan einaferð fór at batna, men tann gularótin er tikin frá okkum við nýggju skipanini. Verður fiskiskapurin betri, skal økingin á uppboðssølu. Sum steinur omaná byrðu er nú eisini ásett, at hækking á Flemish Kap og undir Grønlandi skal á uppboðssølu.
Uppisjóvarskipini fara uttan iva at hava væl minni at fiska komandi árini.
Tríggjar orsøkir eru til tess.
mest loyvda veiðan av sild, makreli og svartkjafti fer uttan iva at lækka orsakað av tilráðing frá ICES,
harumframt hava Føroyar orsaka av at eingin semja hevur verið um sild og svartkjaft – eins og onnur lond – ásett sær ein óveruliga stóran part av samlaðu ásettu veiðuni, sum fer at lækka tá ein semja fæst,
men tað sum er meira álvarsamt er, at samgongan hevur tikið 23,5 % av makreli, 23,5 % av sild og 33,5 % av svartkjafti frá verandi aktørum við tí endamáli at selja á uppboðssølu og at lata til menningarkvotur. Í ár eydnaðist okkum at keypa ein stóran part á uppboðssølu, men tað sum varð keypt, var tíanverri keypt alt ov dýrt til at talan kann verða um lønandi rakstur, og frameftir verður skipanin sambært landsstýrismannin snikkað soleiðis til, at tað skal verða truplari hjá verandi reiðarum at keypa á uppboðssølu.
So eisini viðvíkjandi uppisjóvarfiskiskapinum verða umstøðurnar munandi verri fyri Norðoyggjar í framtíðini.
Eitt, sum eisini hevur minkað um veiðumøguleikarnar her norðuri er, at fiskimálaráðharrin í 2017 av sínum eintingum lækkaði gulllaksakvotuna, uttan tilráðing frá Havstovuni, sum annars hevur verið vanligt tey árini, kvotan er broytt. Hetta má helst vera eindømi, at ein fiskimálaráðharri hevur lækkað eina kvotu, uttan at biologarnir á Havstovuni hava mælt til eina lækking. Vit hava roynt at spurt, hví kvotan er lækkað, men hava ikki fingið nakað svar. Vit gita, at grundgevingin kann vera at skapa møguleika at selja lækkingina á uppboðssølu.
Samanumtikið hava vit sostatt mist ein stóran part av teimum rættindum, sum higartil hava verið grundarlag undir virksemi okkara. Sum nevnt fleiri ferðir, hava vit altíð verið vanir við, at kvotur og fiskidagar lækka og hækka. Hetta er ein óvissa, sum vit duga at liva við, men tann nýggja óvissan, sum fiskivinnunýskipanin hevur skapt, fer at raka nógv harðari enn náttúrugivna óvissan, tí nýggja politiskt skapta skipanin virkar á tann hátt, at hvørja ferð kvotur minka av náttúruávum, vita vit, at vit ikki fáa part av vøkstrinum, sum er omafyri ásettu hámarkini í lógini.
Nú er eisini staðfest, at sama uppskot um tilfeingisgjald, sum fyri Ólavsøku datt burtur, er lagt framaftur fyri Løgtingið. Eftir hesum uppskotið skal umleið helvtin av yvirskotinum rindast til Landskassan.
Hvussu hava inntøkuviðurskiftini og manningarviðurskiftini lagað seg ?
Her kunnu vit fyri okkara samtak upplýsa, at vit fyrra hálvár 2018 hava goldið umleið 10 % minni í lønum og hýrum í mun til 2017, og fyri alt árið verður helst talan um eina minking uppá 20 %.
Stórt sæð allar aðrar umstøður hava verið nøkulunda tær somu í 2018 í mun til 2017 - uttan nýggja fiskivinnunýskipanin (tó er oljuprísurin hækkaður nógv), so hesin lønarniðurskurður er fyri tað mesta fiskivinnunýskipanini fyri at takka.
Hvussu er samtakið JFK/Kósin/Næraberg skipað ?
Sum øllum kunnugt eru útlendskir eigarar í JFK-samtakinum.
P/F Næraberg varð stovnað í 1999 í sambandi við verkætlanina at virka surimi í Føroyum.
Stigtakarin til hesa ætlan var Kjartan Hoydal, sáli, sum kontaktaði undirritaða, tí hann hevði samband við norðmenn, sum høvdu kunnleika til hesa framleiðslu. Kjartan heitti á okkum, at byrja eina verkætlan saman við norðmonnum. Arbeitt varð við at fáa verkætlanina í gongd, men hetta bar ikki á mál, tí ætlanin var sera kapitalkrevjandi.
Á heysti 1999 hitti eg Kjell Inge Røkke, sum longu tá var rættiliga væl fyri, og hann hevði beinanvegin hug at verða ein partur av eini surimiverkætlan í Føroyum.
P/F Næraberg varð stovnað. Norska felagið hjá Kjell Inge Røkke átti ein triðing og vit í JFK samtakinum áttu tveir triðingar. Hendan part hava vit átt síðani, men eftir at surimiverkætlanin steðgaði, seldu normenn sín part til tað hollendska felagið, sum enn eigur ein triðing av P/F Næraberg. Hetta samstarv við hollendingar hevur eftir okkara meting hepnast væl, millum annað førdi samstarvið við sær, at hollendska felagið keypti uppisjóvarverksmiðjuna í Kollafirði, sum Eik banki tá átti, eftir at framleiðslan var steðgað. Teir hava síðani rikið virkið.
Tá Kósavirkið læt aftur í 2008, og øll, sum starvaðust har, vórðu send til hús, byrjaðu vit at arbeiða við, at fáa nóg mikið av kapitali, til at opna virkið aftur. Tað vísti seg tó at verða ógjørligt at fáa nóg mikið av eginpeningi til vega í Føroyum, men við hjálp frá tveimum útlendskum íleggjarum og samstarvsfelagum eydnaðist tað okkum at sannføra BankNordik um at fíggja, og síðani hevur raksturin verið nøkulunda, onkur ár heilt góður. Í dag eiga føroysk feløg her norðuri 69 % av Kósini, meðan útlendsk feløg eiga 31 %. Samstarvið hevur øll árini verið gott. Kósin hevði ikki opnað aftur í 2009 uttan útlendskar íleggjarar.
Sum kunnugt, var tað hetta samstarvið við útlendingar, sum hevði við sær, at Fiskimálaráðið staðfesti avgerðina hjá Vørn, um at vit sambært nýggju fiskivinnunýskipanini ikki høvdu møguleika at hækka partapeningin í sambandi við nýtímansgerð av Kósini. Vit noyddust tí at læna meira pening enn upprunaliga ætlað.
Er virksemi so nógv skert hjá hesum samtakinum, nú tey siga seg noydd at selja ein av trolarunum, ið royna í Barentshavinum, vegna fiskivinnunýskipanina ?
Her er stutta svarið tíanverri ja. Kvotan í Barentshavinum er skerd so mikið, at vit mettu, at tað ikki var ráðiligt framhaldandi, at hava tvey skip at fiska í Barentshavinum. Fyri at greiða nærri frá hesi avgerð, leggi eg við tær viðmerkingar, sum nevndarformaður okkara skrivaði, tá onkur hevði hug at seta spurnartekin við, hvør veruliga orsøkin var til at selja Sjúrðarberg. Tølini eru útgreinað nærri omanfyri undir pkt. 1, og tey tons vit hava mist og ongantíð fáa aftur, svara nøkulunda til tað, sum Sjúrarberg hevur fiskað.
Tað, sum politikarar eftir mínum tykki hava ilt við at skilja er, at tað ikki ber til at eiga skip við tí endamáli at fiska kvotur, sum verða keyptar á uppboðssølu. Hetta er alt ov ótrygt, bæði fyri reiðarí og manning, og tað, sum verður keypt á uppboðssølu, verður oftast so dýrt, at rakstur ikki fæst í.
Hvussu nógv er virðið av tí útlutaða til Norðoyggjar í sambandi við lógina um sjófeingi (75%) ?
At tosa um at so ovurhonds stór virðir verða útlutað til verandi aktørar, sum harvið fáa stórar gávur, er eftir mínum tykki púra skeivt, og setur fiskivinnuna í sera ringt ljós. Vit fáa rættin at fiska stór virðir, men tað er ikki ókeypis at fáa fiskin upp úr sjónum á skilagóðan og burðardyggan hátt. Útreiðslurnar eru nógvar til útgerð, viðlíkahald, olju, hýrur, rentur, avskrivingar umframt aðrar útreiðslur. Seinastu árini er eisini eitt alsamt vaksandi tilfeingis- og veiðugjald lagt á vinnuna.
Hetta er nærri lýst seinni í hesum skrivinum.
Fyrst nakrar reglur um, hvussu hesi rættindi, sum JFK-samtakið í dag hevur, eru komin í samtakið:
Eftir kreppuna fyrst í 90-unum varð fiskivinnulógin broytt í fleiri umførum til eina skipan í 1998, sum loyvdi at rættindini vórðu frítt umsetilig og tað var eitt politiskt ynski, at skip og loyvir vórðu avhend, fyri at minka talið á skipum í flotanum.
Tá eg tann 1. august 1996 kom til sum stjóri í samtakinum, átti JFK Sundaberg og Skálaberg, sum fiskaðu í Barentshavinum, á Flemish Kap, við Labrador og í Grønlandi. Øll onnur rættindi, sum vit í dag hava, eru keypt sambært galdandi lógir.
Vit hava síðani keypt hesi skip við rættindum og í onkrum førum bara rættindi. Hetta er keypt beinleiðis í samtakið, og í øðrum førum saman við øðrum feløgum í Norðoyggjum.
Uppisjóvarskip:
Prestland, Havørnin, June D, Betina, Sheanne, Gulldrangur, Fram og Pelagos.
Rækjuskip:
Gilstón og Palli hjá Mariannu.
Partrolarar:
Fram og Vestmenning, Grønanes, Safir og Smaragd, Nónhamar og Fjalshamar og Stjørnuna og Polarhav.
Línuskip:
Klakkur, Núpur, Jákup B, Pison, Helenu, Kvikk, Norðsøka, Líðhamar, Tind og Polarstjørnuna.
Ein skjót samanteljing vísir, at vit hava keypt hesi skip og loyvir fyri í hvussu so er 400 mio. kr. So at siga at vit fáa rættindir útlutað til gávus, er eftir míni meting at reingja veruleikan.
Vit meta, at vit bara hava gjørt tað í verki, sum politikarar tá samtyktu og ynsktu, at vinnan skuldi gera, men at vit nú missa stóran part av hesum rættindum, sum vit hava keypt og goldið. Tað kann tykjast sum lagnurnar speisemi, at ein partur av hesum rættindum, sum verða tikin frá okkum, verða útlutað aftur til teir, sum vit keyptu rættindini frá.
Sigast má at okkurt hevur verið rætt við tí skipan, sum hevur verið síðani 1998, tá fiskivinnan er farin frá at hava landskassaveðhald uppá uml. 2 milliardir og studningi uppá uml. 500 milliónir um árið til at virka uttan veðhald og studning og hava avlop umframt at tað nú verða inngoldnar um 300 mio. í landskassan sum kvotu- og tilfeingisgjald.
Her eru tøl fyri 1996 og 2017 fyri alt samtakið:
Hvussu kunnu útlitini hjá reiðaríum og fiskimonnum í økinum metast í komandi tíðum ?
Tíbetur er altíð trupult at meta um útlitini í komandi tíðum, men – sum tað helst eisini sæst av tí, sum er skrivað omanfyri – eru útlitini fyri framtíðina munandi verri orsaka av fiskivinnunýskipanini.
Tað, sum er serliga køvandi fyri virksemið, er uppboðssølan og menningarkvoturnar.
Fiskivinnan hevur altíð verið sera turbulent, onkuntíð gongur væl, eisini sera væl, men til tíðir gongur illa. Skiparakstur er í mun til aðrar vinnur merktur av, at flestu faktorarnir eru óvissir og sera svingandi. Eg hugsi millum annað um, hvussu mest loyvda veiðan broytist frá ári til ár, hvussu fiskiskapurin fer at hátta seg, hvussu prísirnir verða, umframt hvussu oljuprísurin sveiggjar.
Tí hevur einasti tryggleikin verið, at vissa var fyri at skipini sluppu at fiska. Við uppboðssølu av rættindum er eisini hesin tryggleikin tikin frá fiskivinnuni.
Tí er tað sera trupult at hugsa um, at fara at endurnýggja skipaflotan.
Tað, sum eisini skapar stóran ótryggleika er, at tað tykist sum, at verandi samgonga ætlar sær at fara víðari, og víðka um tann partin av rættindunum, sum skulu seljast á uppboðssølu og takast til menningarkvotu.
Tað tykist sum tað tíanverri ikki bara eru vit, sum varða av fiskivinnuni, sum eru ivasamir um nýggju fiskivinnunýskipanina. Vit hava seinastu tríggjar mánaðirnar tvær ferðir søkt føroyskar bankar um fígging til smávegis umvælingar av gomlu skipum okkara, men bankarnir hava noktað, vísandi til at teir ikki hava álit á nýggju skipanini.
Klaksvík, hin 8. oktober 2018
Hanus Hansen
Stjóri JFK
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Frálæran í Skúlanum á Trøðni tekur støði í tí einstaka barninum. Í skúlanum leggja vit stóran dent á tryggleika, at næmingarnir kenna seg væl, og at teir hava tað gott, tá teir koma í skúla. Øll skulu fara væl við hvørjum øðrum.
Vit respektera og virðismeta tann einstaka næmingin. Næmigarnir skulu uppliva í dagligdegnum at vera partur av einum felagsskapi, ið byggir á álit, trivna og tolsemi.
Vit leggja dent á, at vit í skúlanum hava eitt umhvørvi, ið skapar glaðar og harmoniskar næmingar.
Í skúlanum á Trøðni leggja vit dent á sterku síðurnar hjá næmingunum. Grundarlagið undir frálæruni eru fortreytirnar og tørvurin hjá einstaka næminginum.
Innihaldið í undirvísingini hjá einstaka næminginum verður ásett í eini skrivligari næmingalagaðari læriætlan, ið tekur støði í fortreytum næmingsins. Læriætlanin skal gerast í samstarvi millum foreldur ella verja og lærara næmingsins og verður eftirmett saman við teimum tvær ferðir um árið.
Málið hjá Skúlanum á Trøðni er at menna einstaka næmingin persónliga, sosialt og fakliga. Málið er at gera næmingarnar so sjálvstøðugar og sjálvbjargnar sum gjørligt og at betra teirra samskiftið við onnur, soleiðis at teir kunnu virka í samfelagnum bæði í skúlanum og uttanfyri skúlagátt.


text:
( King James prát, hin 5. Februar 2011 )
Báðar tær núverandi føroysku bíbliurnar frálæra gnostiskar falslærur; hetta tí tær vóru og eru partur av Alexandriska streyminum av “bíblium” sokallaðum. Við at týða King James Heilagu Bíbliuna, verða allar hesar gnostisku ávirkanirnar loksins reinsaðar út. Serliga eru tað fyrisetingarnar, sum ikki nakrantíð hava verið rætt valdar í gnostiskum “bíblium” sokallaðum.
Tilvísingar:
Menniskjusonurin í Gamla Testamenti:
( Ezek. 1:26 )
Líkklæðini og sveittadúkurin:
( Jóh. 20:6—4 )
Tummas nemur við Jesus:
( Jóh. 20:27 )
Menniskjusonurin í himni (1), á jørð (2), aftur í himni (3):
( Jóh. 3:13 FKJ )
Gnostiska fellan nr 1:
( I. Pæt. 3:18 )
Berandi saman andaligar lutir við andaligar:
( I. Cor 2:11—13 )
Andi hansara sum vakti upp Jesus:
( Róm. 8:11 )
Harrin (Jesus) stígur niður við lúðri Guðs (Faðirs):
( I. Thess. 4:16—18 )
Umbroyttir í einum viðbragdi:
( I. Cor. 15:51—54 )
Gnostiska fellan nr 2:
( II. Cor. 4:14 )
Jesu upprisna likam er av holdi og beini (ikki blóði):
( Luk. 24:39 )
Rættingar:
Um nakar maður tali, lat hann tala sum oraklar Guðs;
– stendur ikki í Jákob 4:11, men í I. Pætur 4:11
Eg meinti at siga “germanska mál ættin” sum heild, ikki “vestur-germanska mál ættin”.
Tá ið Katólska skøkjan varð fødd í ár 311 e. Chr., og skuldi hava eina bíbliu, fekk Alexander hin Mikli ein mann kallaðan Evsebius úr Cæsareu at gera sær 300 eintøk “bíbliur” sokallaðar. Og hvaðan skaffaði Evsebius sær handritini frá? Jú, gita! Ikki úr Guðs Antiochiu, men úr Devulsins Alexandriu! … og forfylgingin av teim sonnu Christnu tók alvorliga dyk á seg; nú undir øðrum skyni; eisini forfylgingin av teirri sonnu Bíbliuni. Nei tú, hasin Alexander Mikli var eingin endurføddur christin, tað kanst tú bóka, og hasin tvætlandi stoddarin Augustinus, sum er grundleggjandi stovnarin og sokallaði kirkjufaðirin hjá Romversku skøkjukirkjuni (og hjá ófrelstum gnostiskum, platon-elskandi ófrelstum “prestum” í Luthersku kirkjuni), var eiheldur tað allar fjernasta endurføddur, men sjálvasti spírin til hetta møsnandi prestapakkið vit hava í landinum í dag, sum standa og spýggja platoniska, teosophiska philosophi niðurí síni fylgir; svassandi um hægri ljós, at Guð frelsti kosmos, noktandi at Jesus Christus er sjálvastur Guð komin í holdi, og so hatta vælkenda møsnið um at halda seg til “dópsnáðina”.
Hvat er ein Gnostikari?
GNOS’TIKARI, k. [L. gnosticus; Gr. at vita.]
Gnostikararnir vóru ein sekt av philosophum sum risu í fyrstu øldunum av christindóminum, hvørjir lótust vera teir einastu menninir sum høvdu ein sannan kunnleika um christna átrúnaðin. Teir myndaðu til sín sjálvs eina gudfrøðisskipan, í samsvari við philosophiina hjá Pythagoras og Plato, til hvørja teir tillagaðu sínar tulkingar av skriftini. Teir fasthildu, at allar náttúrur, fatiligar, vitbornar og evnisligar, eru framrunnar við leypandi útstreymingum frá endaleysu kelduni av guddómleika. Hesar útstreymingarnar kallaðu teir oeonir. Hesar følsku, anti-christiligu, devulsku doctrinur vórðu tiknar frá eysturlendskari philosophi.
( Kelda: e-Sword )